Proposta għal REGOLAMENT TAL-PARLAMENT EWROPEW U TAL-KUNSILL dwar il-produzzjoni u d-disponibbiltà fis-suq ta' materjal riproduttiv tal-pjanti (il-liġi tal-materjal riproduttiv tal-pjanti) /* COM/2013/0262 final - 2013/0137 (COD) */





MEMORANDUM TA' SPJEGAZZJONI 1. KUNTEST TAL-PROPOSTA Il-materjal riproduttiv tal-pjanti (PRM) huwa sehem fundamentali għall-produttività, id-diversità, u s-saħħa u l-kwalità tal-agrikoltura, l-ortikultura, il-produzzjoni tal-ikel u l-għalf, u l-ambjent ta' madwarna. Il-foresti jkopru parti kbira tal-Unjoni u jaqdu bosta funzjonijiet soċjali, ekonomiċi, ambjentali, ekoloġiċi u kulturali. Il-leġiżlazzjoni attwali tal-UE dwar id-disponibbiltà fis-suq tal-materjal riproduttiv tal-pjanti hija msejsa fuq żewġ pilastri ewlenin, jiġifieri r-reġistrazzjoni tal-varjetajiet/materjali u ċ-ċertifikazzjoni tal-lottijiet individwali tal-materjal riproduttiv tal-pjanti tal-ispeċijiet tal-pjanti identifikati fid-Direttivi ("speċijiet elenkati tal-UE"). L-abbozz tal-proposta jikkonsolida u jaġġorna l-leġiżlazzjoni dwar il-kummerċjalizzazzjoni tal-materjal riproduttiv tal-pjanti billi jirrevoka u jissostitwixxi dawn it-12-il Direttiva: Id-Direttiva tal-Kunsill 66/401/KEE dwar it-tqegħid fis-suq ta' żerriegħa ta' pjanti tal-għalf, id-Direttiva tal-Kunsill 66/402/KEE dwar il-marketing taż-żerriegħa tal-ġwież, id-Direttiva tal-Kunsill 2002/53/KE dwar il-varjetajiet komuni ta' katalgi ta' speċi ta' pjanti agrikoli, id-Direttiva tal-Kunsill 2002/54/KE dwar il-bejgħ fis-suq ta' żerriegħa tal-pitravi, id-Direttiva tal-Kunsill 2002/55/KE dwar il-marketing ta' żrieragħ tal-ħxejjex, id-Direttiva tal-Kunsill 2002/56/KE dwar il-bejgħ fis-suq tal-patata taż-żerriegħa, id-Direttiva tal-Kunsill 2002/57/KE fuq il-marketing taż-żerriegħa ta' pjanti taż-żejt u tal-fibra, id-Direttiva tal-Kunsill 68/193/KEE dwar il-marketing ta' materjal għall-propagazzjoni veġetattiva tad-dielja, id-Direttiva tal-Kunsill 1998/56/KE dwar il-marketing tal-materjali tal-propagazzjoni tal-pjanti ornamentali, id-Direttiva tal-Kunsill 92/33/KEE dwar il-marketing ta' ħxejjex ta' propagazzjoni u materjal taż-żrigħ, barra ż-żerriegħa, id-Direttiva tal-Kunsill 2008/90/KE dwar il-kummerċjalizzazzjoni tal-materjal tal-propagazzjoni tal-pjanti tal-frott u tal-pjanti tal-frott maħsuba għall-produzzjoni tal-frott u d-Direttiva tal-Kunsill 1999/105/KE tat-22 ta' Diċembru 1999 dwar il-marketing ta' materjali riproduttivi tal-foresti. Il-biċċa l-kbira tad-Direttivi tal-Kunsill dwar id-disponibbiltà fis-suq tal-materjal riproduttiv tal-pjanti, kienu ġew adottati għall-ewwel darba bejn l-1966 u l-1971 u wħud mid-Direttivi huma aktar riċenti. Id-Direttivi l-antiki ġew aġġornati spiss kif ukoll b'mod sostanzjali, u għalhekk jeħtieġu ċarezza u trasparenza. Minħabba din l-istorja, id-Direttivi huma differenti mhux ħażin minn xulxin fejn jidħol l-isfond tekniku li huma msejsin fuqu, iżda anke fl-approċċi tagħhom li jvarjaw minn kontrolli uffiċjali tal-prodotti għal superviżjoni uffiċjali tal-proċessi. B'mod partikolari, il-kontroll tal-prodotti jitlob wisq mill-awtoritajiet kompetenti. Barra minn hekk, il-kumplessità tal-frammentazzjoni tal-leġiżlazzjoni eżistenti aktarx se tkompli tħalli l-inċertezzi u d-diskrepanzi attwali fl-implimentazzjoni tagħha fost l-Istati Membri. Dan joħloq kundizzjonijiet li ma jkunux ekwi għall-operaturi professjonisti fis-suq uniku. Hemm bżonn li tiġi armonizzata l-implimentazzjoni tal-leġiżlazzjoni, jonqsu l-ispiża u l-piżijiet amministrattivi u tiġi appoġġata l-innovazzjoni. Huwa importanti wkoll li tiġi adattata għall-iżvilupp tekniku fit-tnissil tal-pjanti u għall-evalwazzjoni malajr tas-suq Ewropew u globali tal-materjal riproduttiv tal-pjanti. Dawn il-ħtiġijiet kollha jeżiġu l-aġġornament u l-modernizzar tal-qafas leġiżlattiv. L-għan tal-konservazzjoni in situ tal-agribijodiversità għandu jibqa' jissaħħaħ. Barra minn hekk, il-koordinazzjoni orizzontali dgħajfa ma' leġiżlazzjoni, politiki u strateġiji oħra tal-UE xxekkel l-implimentazzjoni aktar effiċjenti tagħhom. Fl-imgħoddi, il-politika agrikola fl-UE waslet biex titqies importanti b'mod strateġiku għas-sigurtà u s-sikurezza tal-ikel, il-valur nutrittiv tal-ikel, l-ambjent, il-bijodiversità, u t-tibdil fil-klima. "Intensifikazzjoni sostenibbli" u approċċ aktar ekoloġiku għall-produzzjoni tal-għelejjel tal-ikel, li fiha r-rendimenti żdiedu mingħajr impatt ambjentali negattiv u mingħajr il-kultivazzjoni ta' aktar art, saru tħassib ewlieni. Il-leġiżlazzjoni dwar il-materjal riproduttiv tal-pjanti huwa tassew importanti biex jintlaħaq dan l-għan. L-Istrateġija tal-UE għall-Foresti tenfasizza l-importanza tar-rwol multifunzjonali tal-foresti u l-ġestjoni sostenibbli tagħha. Hemm bżonn koerenza u sinerġiji mal-Liġi dwar is-Saħħa tal-Pjanti fejn jidħlu l-verifiki tas-saħħa tal-pjanti li huma parti mill-proċess taċ-ċertifikazzjoni tal-materjal riproduttiv tal-pjanti jew l-integrazzjoni tal-prinċipji ġenerali fejn jidħlu l-kontrolli uffiċjali msemmija fir-Regolament (KE) Nru 882/2004 dwar il-kontrolli uffiċjali. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-valutazzjoni tal-impatt ta' din il-proposta tibni fuq ir-riżultati tal-evalwazzjoni tal-leġiżlazzjoni tal-UE dwar il-kummerċjalizzazzjoni tal-materjal għall-propogazzjoni tal-pjanti u ż-żerriegħa (issa l-materjal riproduttiv tal-pjanti) li għamel il-Konsorzju tal-Evalwazzjoni tal-Katina Alimentari (FCEC) fl-2007/2008, skont ir-riżultati ta' studju dwar ir-reġistrazzjoni tal-varjetajiet li għamel l-istess konsorzju fl-ewwel nofs tal-2010. Barra minn hekk, din hija msejsa fuq stħarriġ wiesa' tal-partijiet interessati kollha, b'mod partikolari l-awtoritajiet kompetenti fl-Istati Membri, ir-rappreżentanti tas-settur privat fuq livell nazzjonali u tal-UE, il-korpi rilevanti li jiffissaw l-istandards internazzjonali, organizzazzjonijiet nongovernattivi u l-Uffiċċju Komunitarju tal-Varjetajiet tal-Pjanti (CPVO). Bejn l-2009 u l-2011 saru għadd ta' laqgħat tal-Grupp ta' Ħidma Orizzontali tal-Kummissjoni li jkopru l-ispeċijiet kollha tal-pjanti. F'Mejju 2011 erba' task forces maħluqa fil-presidenza Ungeriża kienu qed jaħdmu fuq temi speċifiċi. Barra minn hekk, mill-2009 sal-2011 il-Kummissjoni kkonsultat kemm-il darba lill-grupp ta' ħidma "Żerriegħa u Materjal għall-Propogazzjoni" tal-Grupp Konsultattiv għall-Katina Alimentari, is-Saħħa tal-Pjanti u l-Annimali. Fit-18 ta' Marzu 2009 ġiet organizzata konferenza miftuħa "Ensuring Seed Availability in the 21st Century" (Niżguraw id-Disponibbiltà taż-Żrieragħ fis-Seklu XXI) biex tippreżenta u tiddiskuti r-riżultati tal-evalwazzjoni ma' partijiet interessati differenti. Fl-aħħar nett, bejn id-19 ta' April u t-30 ta' Mejju 2011sar stħarriġ fuq l-internet fost il-partijiet interessati li juża kwestjonarju IMP (Tfassil ta' Politika Interattiva) sabiex jinġabru kummenti fuq karta dwar "Alternattivi u Analiżi. Dan weġbuh 257 persuna minn firxa wiesgħa ħafna ta' gruppi tal-partijiet interessati. Dawn il-konsultazzjonijiet kellhom l-għan ewlieni li jfittxu opinjonijiet dwar id-dispożizzjonijiet u l-applikazzjoni tal-leġiżlazzjoni eżistenti u l-ħtieġa għall-bidla. B'mod ġenerali, il-partijiet interessati kienu sodisfatti bil-prinċipji li fuqhom hija msejsin id-Direttivi eżistenti, iżda appoġġaw l-intenzjoni tal-Kummissjoni li tirrevedi l-leġiżlazzjoni. Hemm lok għal titjib fosthom is-simplifikazzjoni legali, it-tnaqqis fl-ispiża u t-titjib fl-effiċjenza, aktar flessibbiltà għall-operaturi professjonisti, il-livell ta' armonizzazzjoni fost l-Istati Membri, ir-rwol tas-swieq speċjalizzati u emerġenti u l-konservazzjoni tal-agribijodiversità u r-riżorsi ġenetiċi tal-pjanti. Il-biċċa l-kbira tal-partijiet interessati appoġġaw bil-kbir li jinżammu l-prinċipji ġenerali tal-leġiżlazzjoni attwali – l-aktar il-proċeduri għar-reġistrazzjoni tal-varjetajiet u għaċ-ċertifikazzjoni qabel il-kummerċjalizzazzjoni tal-lottijiet taż-żerriegħa. Barra minn hekk, fir-rigward tal-leġiżlazzjoni tal-UE dwar il-materjal riproduttiv tal-foresti, il-partijiet interessati talbu li jinżamm l-approċċ attwali. Il-Valutazzjoni tal-Impatt identifikat dawn l-assi ewlenin li fuqhom trid tinbidel is-sistema sabiex tkun adattata għaċ-ċirkostanzi ekonomiċi, ambjentali, soċjali u xjentifiċi li kulma jmur jinbidlu. (i) Simplifikazzjoni tal-atti legali bażiċi (minn 12-il Direttiva għal Regolament wieħed), (ii) Irkupru tal-ispejjeż u titjib fl-effikaċja u l-effiċjenza tas-sistema, u (iii) Koordinazzjoni orizzontali ma' politiki riċenti tal-UE li diġà ġew adottati. Bosta modi – aktar flessibbiltà, deregolamentazzjoni jew ċentralizzazzjoni – huma sfruttati biex titjieb l-effiċjenza tas-sistema, filwaqt li jinżammu l-assigurazzjonijiet għal materjal riproduttiv tal-pjanti ta' kwalità għolja, il-kompetittività u li jiġu indirizzati sfidi ġodda bħall-bijodiversità. Abbażi ta' dawn it-3 assi, ġew identifikati 5 alternattivi strateġiċi, u f'kull waħda jinżammu kostanti s-simplifikazzjoni legali u l-irkupru tal-ispejjeż. F'dawn il-bosta alternattivi, ġew indirizzati kwistjonijiet relatati mal-SMEs u l-mikrointrapriżi, l-aktar sabiex ikun żgurat aċċess lil dawn l-intrapriżi għas-servizzi pubbliċi biex jitwettqu ċerti kompiti li ma jistgħux jagħmlu huma stess u sabiex tkun appoġġata u żviluppata aktar il-flessibbiltà tagħhom ħalli jiksbu aċċess aħjar għas-suq tal-materjal riproduttiv tal-pjanti. Tingħata attenzjoni speċifika għal bilanċ bejn it-trasferiment tal-ħidma operattiv u ż-żamma tal-kwalità tal-materjal riproduttiv tal-pjanti Il-valutazzjoni tal-impatt tikkonkludi li l-ebda alternativa ma jirnexxilha tilħaq l-għanijiet tar-reviżjoni b'mod effiċjenti, effikaċi u koerenti u tissuġġerixxi alternattiva ppreferuta, fuq l-istess ħsieb tal-opinjoni tal-partijiet interessati, li tgħaqqad elementi mill-alternattivi 2, 4 u 5. Għalhekk il-proposta toħloq ambjent li jipprovdi s-sigurtà legali għall-operaturi professjonisti u l-konsumaturi, tiżgura materjal riproduttiv tal-pjanti ta' kwalità għolja u tassigura vantaġġ kompetittiv fis-suq intern u fis-suq dinji. Din it-tagħqida għandha l-għan li ssib bilanċ bejn il-flessibbiltà għall-operaturi professjonisti (l-alternattivi 2 u 4)u l-bijodiversità (l-alternattiva 4) u s-serjetà meħtieġa fir-rekwiżiti tas-saħħa u l-kwalità (elementi mill-alternattivi 2 u 5) għall-funzjonament ġust tas-suq u biex jinżammu l-kwalità u s-saħħa tal-materjal riproduttiv tal-pjanti. Dan jitħallat ma' elementi li jippermettu għelejjel żgħar jew għelejjel b'użi partikolari aċċess faċli għal segmenti tas-suq speċifiċi jew żgħar, iżda b'obbligi minimi li jiżguraw it-traċċabbiltà, is-saħħa u l-informazzjoni għall-konsumatur sabiex jinħolqu kundizzjonijiet ekwi għall-operaturi professjonisti kollha. 3. ELEMENTI LEGALI TAL-PROPOSTA Din il-proposta għandha l-għan li tibdel it-12-il Direttiva għal Regolament propost wieħed. 3.1. Parti I – Dispożizzjonijiet ġenerali Il-kamp ta' applikazzjoni ta' dan ir-Regolament propost ikopri t-tipi kollha tal-materjal riproduttiv tal-pjanti. Iżda l-akbar parti tiegħu tkopri l-ispeċijiet li bħalissa jirregolawhom it-12-il Direttiva (l-hekk imsejħa "speċijiet elenkati"). Madanakollu, sabiex ikunu ċċarati u armonizzati l-approċċi eżistenti fl-Istati Membri dwar l-ispeċijiet l-oħra, jiġifieri l-ispeċijiet tal-pjanti li mhumiex elenkati u allura li mhumiex koperti mid-Direttivi attwali, dawn l-ispeċijiet ukoll se jkunu soġġetti għal xi regoli bażiċi ħafna (ara l-Parti III, it-Titolu III). Sabiex jitqiesu l-ħtiġijiet tal-produtturi u għar-rekwiżiti tal-flessibbiltà u l-proporzjonalità, ir-Regolament mhux se japplika għal materjal riproduttiv tal-pjanti maħsub għall-finijiet ta' ttestjar u xjentifiċi u maħsub għall-finijiet ta' tnissil (tal-għażla) tal-pjanti. Barra minn hekk, dan ma għandux japplika għal materjal maħsub għal jew miżmum f'banek tal-ġeni, organizzazzjonijiet u netwerks ta' ex-situ u in-situ jew għal konservazzjoni fl-azjenda agrikola ta' riżorsi ġenetiċi, wara strateġiji nazzjonali dwar il-konservazzjoni tar-riżorsi ġenetiċi. Barra minn hekk, il-materjal riproduttiv tal-pjanti li jpartu bejniethom żewġ persuni li ma jkunux operaturi professjonisti huwa eskluż mill-kamp ta' applikazzjoni tar-Regolament. Fir-rigward tad-definizzjonijiet, il-bidla ewlenija hija l-introduzzjoni ta' terminu komuni li jkopri l-materjal riproduttiv tal-pjanti kollu, kemm fl-għamla ta' żerriegħa u tipi oħrajn ta' materjal għall-propogazzjoni tal-pjanti. Il-materjal riproduttiv tal-pjanti jingħata definizzjoni biex ifisser pjanti jew partijiet mill-pjanti li jistgħu jew maħsuba biex jipproduċi jew jirriproduċi pjanti sħaħ. Dan jinkludi wkoll pjanti ġodda. Dawn it-tipi kollha ta' materjal riproduttiv tal-pjanti huma soġġetti għal prinċipji komuni fejn jidħlu l-produzzjoni bil-ħsieb li jkunu disponibbli fis-suq u fir-rigward tad-disponibbiltà tagħhom fis-suq. 3.2. Parti II – L-operaturi professjonisti Billi f'dan ir-Regolament, id-definizzjoni ta' operatur ma tinkludix persuni privati, jintuża t-terminu "operatur professjonist". L-operaturi professjonisti huma ddefiniti b'definizzjoni waħda u għandha tiġi rreġistrata biex jitħaffu l-attivitajiet ta' kontroll. Dan ir-reġistru għandu jingħaqad mar-reġistru stabbilit minn [it-titolu tar-Regolament il-ġdid dwar is-Saħħa tal-Pjanti]. Se jiddaħħlu obbligi bażiċi għall-operaturi professjonisti fejn jidħlu l-identifikazzjoni tal-materjal riproduttiv tal-pjanti li qed jipproduċu jew jagħmlu disponibbli fis-suq, iż-żamma ta' rekords, it-tħaffif tal-kontrolli u s-selezzjoni konservattiva tal-materjal. It-traċċabbiltà ta' kull materjal riproduttiv tal-pjanti hija żgurata bl-obbligu għall-operaturi professjonisti li jkollhom l-informazzjoni stadju qabel u stadju wara l-attivitajiet kummerċjali tagħhom. 3.3. Parti III – Il-materjal riproduttiv tal-pjanti li mhux materjal riproduttiv tal-foresti Titolu I – Dispożizzjonijiet ġenerali Ġew stabbiliti definizzjonijiet ta' varjetà u s-selezzjoni konservattiva tagħha, varjetà b'deskrizzjoni uffiċjali jew varjetà b'deskrizzjoni rikonoxxuta uffiċjalment, il-klonu kif ukoll il-kategoriji differenti tal-kummerċjalizzazzjoni. Titolu II – Il-produzzjoni u d-disponibbiltà fis-suq tal-ispeċijiet elenkati B'mod ġenerali, se jinżamm l-approċċ bażiku għar-reġistrazzjoni tal-varjetajiet/ materjal u għaċ-ċertifikazzjoni/spezzjoni tal-lottijiet qabel isiru disponibbli fis-suq. Madanakollu, se tingħata aktar flessibbiltà lill-operaturi professjonisti sabiex ikunu jistgħu jiddeċiedu li jagħmlu l-eżami meħtieġ għar-reġistrazzjoni tal-varjetajiet jew l-ispezzjonijiet, it-teħid tal-kampjuni u l-analiżi tal-materjal riproduttiv tal-pjanti għaċ-ċertifikazzjoni b'superviżjoni uffiċjali tal-awtoritajiet kompetenti. Barra minn hekk, se jiġu adottati atti sekondarji li jistipulaw ir-rekwiżiti speċifiċi għall-produzzjoni u d-disponibbiltà fis-suq ta' speċijiet partikolari u l-kategoriji tagħhom (materjal prebażiku, bażiku, iċċertifikat u standard). Dan huwa importanti biex tiżdied il-flessibbiltà għall-bidliet minħabba l-iżvilippi tekniċi u xjentifiċi u b'rispett għall-proporzjonalità u s-sostenibbiltà fl-approċċ regolatorju. Ir-rekwiżiti għad-disponibbiltà fis-suq tal-materjal riproduttiv tal-pjanti jistgħu jinġabru fil-qosor kif ġej: – dan jappartjeni għal varjetà jew klonu rreġistrat skont id-dispożizzjonijiet ta' dan ir-Regolament; – dan jikkonforma mar-rekwiżiti speċifiċi adottati għall-kategorija tal-kummerċjalizzazzjoni kkonċernata għall-ġeneri u l-ispeċijiet. – dan iġorr tikketta uffiċjali għal materjal prebażiku, bażiku jew iċċertifikat, jew tikketta tal-operatur f'kaz ta' materjal standard; – dan jikkonforma mar-rekwiżiti amministrattivi; – dan jikkonforma mar-rekwiżiti għaċ-ċertifikazzjoni u l-identifikazzjoni. L-obbligu tar-reġistrazzjoni tal-varjetajiet ma għandux japplika għas-salvaġġ li ma jissodisfax il-kundizzjonijiet ta' varjetà. Barra minn hekk, sabiex tiddaħħal il-flessibbiltà fi żviluppi tekniċi u xjentifiċi futuri, il-materjal eteroġenju, li ma jissodisfax id-definizzjoni ta' varjetà, jista' jiġi eżentat skont ċerti kundizzjonijiet mir-rekwiżit li dak il-materjal ikun jappartjeni għal varjetà rreġistrata. Barra minn hekk, ġiet stabbilita deroga speċifika għal materjal riproduttiv tal-pjanti ta' suq niċċa. Ċerti ġeneri u speċijiet ta' materjal riproduttiv tal-pjanti, li huma elenkati fid-Direttivi attwali, għandhom jibqgħu jkunu soġġetti għar-rekwiżiti msaħħa fejn jidħlu l-produzzjoni u d-disponibbiltà tagħhom fis-suq (l-ispeċijiet elenkati). Madanakollu, hemm bżonn li jinħolqu kriterji biex tittieħed deċiżjoni dwar dawn l-ispeċijiet tal-pjanti. Fil-lista għandhom jiddaħħlu ġeneri jew speċijiet tal-pjanti li jirrappreżentaw parti u valur sinifikanti tal-produzzjoni, li huma prodotti u disponibbli fis-suq minn għadd sinifikanti ta' operaturi professjonisti jew li jkun fihom sustanzi li jitolbu regoli speċifiċi biex jitħarsu s-saħħa tal-bniedem jew tal-annimali jew l-ambjent. Il-materjal riproduttiv tal-pjanti għandu jkun prodott jew disponibbli fis-suq bħala materjal prebażiku, bażiku, iċċertifikat jew standard, sabiex ikunu żgurati t-trasparenza u għażliet infurmati għall-utenti. Jeħtieġ jiġu stabbiliti kriterji dettaljati biex ikun deċiż liema ġeneri jew speċijiet tal-pjanti ma għandhomx ikunu disponibbli fis-suq bħala materjal standard sabiex ikunu żgurati kwalità u saħħa aħjar, l-identità u t-traċċabbiltà tal-materjal riproduttiv tal-pjanti, kif ukoll is-sigurtà tal-ikel u l-għalf. Għandhom jiġu adottati rekwiżiti speċifiċi għal kull ġeneru u speċi għal wieħed minn dawn il-kategoriji. Ir-rekwiżiti dwar l-identità, il-purità, is-saħħa u rekwiżiti oħra tal-kwalità, it-tikkettar, il-lottijiet, l-imballaġġ inkluż il-pakketti ż-żgħar, it-testijiet tal-kontroll ta' wara ċ-ċertifikazzjoni, it-testijiet komparattivi u l-provi u t-taħlitiet se jibqgħu jgħoddu. Derogi Għandhom jinżammu d-derogi permanenti eżistenti dwar id-disponibbiltà fis-suq sa ċertu limitu ta' varjetajiet li għadhom mhux reġistrati, għall-ittestjar fl-azjenda agrikola u materjal mhux ċertifikat b'mod finali u awtorizzazzjoni ta' rekwiżiti nazzjonali aktar stretti. Dan għandu jikkonċerna wkoll id-derogi temporanji importanti dwar il-miżuri ta' emerġenza, diffikultajiet temporanji fil-provvista, u esperimenti temporanji. Derogi għal materjal riproduttiv tal-pjanti ta' suq niċċa Barra minn hekk, għandhom jiġu stabbiliti regoli proporzjonati u sostenibbli għal attivitajiet żgħar fejn jidħol il-materjal riproduttiv tal-pjanti, li jkun adattat għall-kundizzjonijiet lokali, u jkun disponibbli fis-suq fi kwantitajiet żgħar. Dawn il-varjetajiet għandhom jiġu eżentati mir-rekwiżiti għar-reġistrazzjoni u d-disponibbiltà fis-suq. Dan il-materjal huma ddefinit bħala materjal riproduttiv tal-pjanti ta' suq niċċa. L-eżenzjoni għandha tikkonċerna, pereżempju, lir-raħħala u lill-ġenniena kemm jekk huma operaturi professjonisti kif ukoll jekk mhumiex. Madanakollu, għandhom jiġu stipulati xi regoli bażiċi dwar it-tikkettar u t-traċċabbiltà tal-materjal. Għall-prevenzjoni tal-abbuż tal-eżenzjoni, il-materjal għandu jkun disponibbli biss fis-suq f'pakketti b'daqs definit. Importazzjonijiet u esportazzjonijiet Is-sistema ta' ekwivalenza tal-UE tinżamm bħala kundizzjoni bażika għall-importazzjonijiet minn pajjiżi terzi. Madanakollu, l-esportazzjonijiet huma inklużi fil-kamp ta' applikazzjoni tar-Regolament. L-esportazzjonijiet għandhom isiru skont il-leġiżlazzjoni, l-istandards, il-kodiċi ta' prattika jew kull proċedura legali jew amministrattiva oħra li tkun fis-seħħ fil-pajjiż terz importatur. Meta jkun jeżisti ftehim bilaterali jew multilaterali bejn l-Unjoni u l-pajjiż terz, l-esportazzjonijiet mill-Unjoni għandhom ikunu konformi mal-ftehim. Barra minn hekk, meta ma jkunx hemm, għandhom japplika ftehim bejn l-operaturi professjonisti. Titolu III – Il-produzzjoni u d-disponibbiltà fis-suq tal-materjal riproduttiv tal-pjanti li jappartjeni għal ġeneri jew speċijiet mhux elenkati Il-materjal riproduttiv tal-pjanti li ma jkunx jappartjeni għall-ġeneri jew l-ispeċijiet elenkati għandu wkoll ikun soġġett għal ftit rekwiżiti bażiċi fejn jidħlu l-qagħda sanitarja, l-adagwatezza għall-iskop, ir-referenza xierqa għall-varjetajiet, fejn applikabbli, u l-identifikazzjoni tal-materjal rispettiv u l-importazzjonijiet. Titolu IV – Ir-reġistrazzjoni tal-varjetajiet fir-reġistri nazzjonali u tal-Unjoni Ir-reġistri tal-varjetajiet Sabiex isiru disponibbli fis-suq madwar l-Unjoni, il-varjetajiet għandhom jiddaħħlu fir-reġistru nazzjonali jew fir-reġistru tal-Unjoni permezz ta' applikazzjoni diretta lis-CVPO. Is-CPVO se jżomm l-informazzjoni aġġornata dwar il-varjetajiet kollha tal-pjanti li jistgħu jsiru disponibbli fis-suq tal-Unjoni, inkluż il-varjetajiet irreġistrati fir-reġistri nazzjonali (il-bażi tad-dejta tal-Unjoni għall-varjetajiet tal-pjanti). Għall-varjetajiet imtejba l-ġodda, se jinzamm ir-rekwiżit bażiku tad-DUS (distint, uniformi u stabbli). L-eżami tal-uniformità għandhom jqis it-tip ta' varjetà u t-tip ta' riproduzzjoni. Barra minn hekk, b'att sekondarju, jista' jiġi deċiż għal-liema speċijiet tal-pjanti jistgħu jiġu stabbiliti rekwiżiti addizzjonali għall-valur tal-kultivazzjoni u l-użu (VCU). L-Istati Membri għandhom jadottaw kriterji aktar dettaljati għall-eżami tal-VCU ta' dawn l-ispeċijiet tal-pjanti fejn jidħol ir-rendiment tagħhom, il-karatteristiċi tal-kwalità, ir-reżiljenza u l-adegwatezza tagħhom għas-sistemi tal-produzzjoni b'input żgħir inkluż il-produzzjoni organika. Għalhekk, billi t-trobbija organika teħtieġ karatteristiċi speċifiċi, il-metodoloġija u r-rekwiżiti stabbiliti għall-eżami tal-varjetà għandhom iqisu kif suppost il-ħtiġijiet speċifiċi. Fl-UE se jiġu stabbiliti u armonizzati regoli dwar il-valur sostenibbli għall-kultivazzjoni billi jiġu adottati rekwiżiti speċifiċi li jikkonċernaw ir-reżistenza għal pesti speċifiċi, il-bżonn inqas li jintużaw riżorsi, il-kontenut anqas ta' sustanzi mhux mixtieqa jew l-adattament akbar għal ambjent agroklimatiku diverġenti. Din hija għodda importanti li tmexxi l-proċess tat-tnissil f'direzzjoni aktar sostenibbli. Jekk varjetà tkun ingħatat Dritt tal-Unjoni fuq il-Varjetajiet tal-Pjanti skont ir-Regolament (KE) Nru 2100/1994, jew skont regoli nazzjonali, din il-varjetà għandha titqies distinta, uniformi, u stabbli u li għandha denominazzjoni xierqa għall-finijiet ta' reġistrazzjoni tal-varjetà skont dan ir-Regolament. Se jinżamm il-prinċipju bażiku tal-użu ta' denominazzjoni waħda madwar l-Unjoni għal varjetà waħda. F'ċerti każijiet speċifiċi se jitħallew is-sinonimi. Is-CPVO qed jitħejja sew biex ikollu ħakma ġenerali tad-denominazzjonijiet applikabbli tal-varjetajiet madwar l-Unjoni. Għalhekk, sabiex jiżguraw koerenza fl-assenjar tad-denominazzjonijiet madwar l-Unjoni, l-awtoritajiet kompetenti għandhom jikkonsultaw mas-CPVO sabiex jivverifikaw denominazzjoni, qabel il-varjetà rispettiva tiġi rreġistrata f'reġistru nazzjonali tal-varjetajiet. Ir-Regolament jistabbilixxi r-rekwiżiti dettaljati għall-proċedura tar-reġistrazzjoni tal-varjetajiet fejn jidħlu l-kundizzjonijiet għar-reġistrazzjoni, it-tressiq u l-kontenut tal-applikazzjonijiet, l-eżamijiet formali u tekniċi, ir-rapporti tal-eżamijiet, id-deċiżjonijiet dwar ir-reġistrazzjoni, il-perjodu tal-validità u t-tiġdid tiegħu, ir-revoka/ tneħħija ta' reġistrazzjoni u s-selezzjoni konservattiva tal-varjetajiet. Għall-koerenza, għandhom japplikaw l-istess regoli għal applikazzjonijiet diretti tal-varjetajiet lis-CPVO għar-reġistrazzjoni fir-reġistru tal-varjetajiet tal-Unjoni. Hemm stabbiliti dispożizzjonijiet speċifiċi dwar ir-reġistrazzjoni fir-reġistru tal-varjetajiet tal-Unjoni u fejn tidħol il-possibbiltà għall-applikant li jiftaħ appell kontra xi deċiżjoni tas-CPVO. Dawn id-dispożizzjonijiet mhumiex stabbiliti għar-reġistrazzjoni fir-reġistri nazzjonali tal-varjetajiet, għax dawn huma soġġetti għal proċeduri amministrattivi nazzjonali. Se jiddaħħal obbligu ġdid għal kull ċentru nazzjonali tal-eżamijiet tal-varjetajiet li jrid jiġi awditjat mis-CPVO, bil-għan li jiżgura l-kwalità u l-armonizzazzjoni tal-proċess tar-reġistrazzjoni tal-varjetajiet fl-Unjoni. Iċ-ċentru tal-eżamijiet tal-operaturi professjonisti se jkun awditjat u approvat mill-awtoritajiet kompetenti nazzjonali. F'każ ta' applikazzjoni diretta lis-CPVO, dan jawditja u japprova ċ-ċentri tal-eżamijiet li juża għall-eżami tal-varjetà. L-awtoritajiet kompetenti u s-CPVO għandhom jitolbu miżata għall-ipproċessar tal-applikazzjonijiet, l-eżamijiet formali u tekniċi inkluż l-awditjar, id-denominazzjoni tal-varjetajiet, u s-selezzjoni konservattiva tal-varjetajiet kull sena għal kemm ittul ir-reġistrazzjoni. Għalhekk, dan ir-Regolament għandu jistipula regoli armonizzati għal dawn il-miżati. Il-prinċipju ġenerali tal-irkupru tal-ispiża għandu jieħu prijorità. Madanakollu, il-mikrointrapriżi għandhom jiġu eżentati mill-miżati sabiex iseħħ l-impenn tal-Kummissjoni li jonqos il-piż fuq negozji żgħar ħafna, f'konformità mal-politika tagħha li tnaqqas il-piż regolatorju għall-SMEs u tadatta r-regolament tal-UE għall-ħtiġijiet tal-mikrointrapriżi. Barra minn hekk, il-miżata għar-reġistrazzjoni tal-varjetajiet b'deskrizzjoni rikonoxxuta uffiċjalment u l-materjal eteroġenju għandha titnaqqas b'tali mod li jkun żgurat li l-miżata ma toħloqx ostaklu għar-reġistrazzjoni tal-varjetà jew il-materjal ikkonċernat. Varjetajiet tradizzjonali antiki Fejn jidħlu l-varjetajiet antiki, bħall-varjetajiet tal-konservazzjoni (inkluż ir-razez lokali) jew l-hekk magħrufa "varjetajiet tad-dilettanti", għandhom jibqgħu jiġu stabbiliti rekwiżiti anqas stretti fil-ħsieb jiġu promossi l-konservazzjoni u l-użu tagħhom fl-azjenda agrikola kif inhu rregolat bħalissa mid-Direttivi 2008/62/KE u 2009/145/KE. Il-varjetajiet se jibqgħu jiġu rreġistrati iżda abbażi ta' "deskrizzjoni rikonoxxuta uffiċjalment" li għandha tiġi rikonoxxuta – mhux magħmula – mill-awtorità kompetenti. Għal din id-deskrizzjoni, l-eżami tad-DUS ma għadux obbligatorju. Id-deskrizzjoni rikonoxxuta uffiċjalment għandha tiddeskrivi biss il-karatteristiċi speċifiċi tal-pjanti u partijiet mill-pjanti li jkunu rappreżentattivi għall-varjetà kkonċernata u jagħmlu l-varjetà identifikabbli, inkluż ir-reġjun tal-oriġini. Din id-deskrizzjoni tista' tissejjes fuq deskrizzjoni uffiċjali antika tal-varjetà, deskrizzjoni li tkun saret dak il-ħin minn pereżempju, organizzazzjoni jew korp xjentifiku, akkademiku. Il-preċiżjoni tal-kontenut tagħha jista' jkun appoġġat minn spezzjoni uffiċjali li tkun saret qabel, eżamijiet inuffiċjali jew għarfien miksub minn esperjenza prattika waqt il-kultivazzjoni, ir-riproduzzjoni u l-użu. Il-limiti kwantitattivi attwali jitneħħew. L-utenti huma infurmati dwar il-materjal permezz ta' tikketta li turi li din il-varjetà hija identifikata b'deskrizzjoni rikonoxxuta uffiċjalment u r-reġjun tal-oriġini. Materjal riproduttiv tal-pjanti li jkun jappartjeni għal dawn il-varjetajiet għandu jkun disponibbli biss fis-suq bħala materjal standard. 3.4. Parti IV – Il-produzzjoni u d-disponibbiltà fis-suq tal-materjal riproduttiv tal-foresti Il-leġiżlazzjoni tal-UE tistabbilixxi approċċ speċifiku li fih terminoloġija speċifika dwar il-materjal riproduttiv tal-foresti. Għalhekk, għal dan il-qasam hemm stabbilita parti separata li żżomm l-istess approċċ bażiku attwali. Ir-rekwiżiti għall-materjal riproduttiv tal-foresti jikkonċernaw l-approvazzjoni ta' materjal bażiku, l-inklużjoni f'reġistru nazzjonali u lista tal-Unjoni, iċ-ċertifikat ewlieni, il-kategoriji tal-kummerċjalizzazzjoni, il-lottijiet, it-taħlitiet, it-tikkettar, l-imballaġġ u l-istabbiliment tal-kundizzjonijiet ta' ekwivalenza tal-UE għall-importazzjonijiet. Barra minn hekk, ir-regoli derogatorji li ġejjin għandhom jiġu stabbiliti: l-awtorizzazzjoni ta' rekwiżiti nazzjonali aktar stretti, il-projbizzjoni li materjal riproduttiv tal-foresti speċifiku jkun disponibbli għall-utenti finali, ir-regoli dwar id-diffikultajiet temporanji fil-provvista, u r-regoli dwar l-esperimenti temporanji. 3.5. Parti V – Dispożizzjonijiet ta' proċedura Ġew stabbiliti regoli għal atti delegati u l-komitoloġija. 3.6. Parti VI – Dispożizzjonijiet finali Ir-Regolament (KE) Nru 2100/94 dwar Drittijiet ta' Varjetajiet ta' Pjanti huwa emendat fejn jidħol l-isem u r-rwol tas-CPVO. Isem l-aġenzija huwa emendat biex isegwi r-rakkomandazzjonijiet tal-grupp ta' ħidma interistituzzjonali tal-UE tal-"Aġenzija Ewropea għall-Varjetajiet tal-Pjanti" (EAPV). Il-missjoni tas-CPVO hija estiża għall-qasam tar-reġistrazzjoni tal-varjetajiet, b'mod partikolari l-ġestjoni tar-reġistru tal-varjetajiet tal-Unjoni u r-reġistrazzjoni tal-varjetajiet tal-pjanti permezz ta' proċedura ta' applikazzjoni diretta lis-CPVO. Barra minn hekk, għadd ta' kompiti huma attribwiti lis-CVPO fil-missjoni l-ġdida tiegħu biex joffri rakkomandazzjonijiet dwar id-denominazzjonijiet tal-varjetajiet, bażi tad-dejta għall-kollezzjonijiet ta' referenza tal-varjetajiet, armonizzazzjoni tal-eżami tekniku tal-varjetajiet, awditjar taċ-ċentri tal-eżamijiet tekniċi, kompiti konsultattivi, taħriġ u għajnuna teknika. Ġew stabbiliti r-regoli meħtieġa dwar il-penali. 3.7. Parti VII – Il-kompetenza tal-Unjoni, is-sussidjarjetà u l-forma legali Il-qafas tal-leġiżlazzjoni tal-materjal riproduttiv tal-pjanti huwa msejjes fuq l-Artikolu 43 tat-Trattat dwar il-Funzjonament tal-Unjoni Ewropea (TFUE) li jimplimenta l-Politika Komuni tal-Agrikoltura (PAK). Din il-poltika għandha l-għan li żżid il-produttività agrikola, tiżgura livell ġust tal-għajxien għall-komunità agrikola, tistabbilizza s-swieq, tiżgura d-disponibbiltà tal-provvisti u tiżgura l-provvisti jaslu għand il-konsumatur bi prezzijiet raġonevoli. Ir-rekwiżiti fejn tidħol is-sostenibbiltà tal-agrikoltura ġew integrati bir-reviżjonijiet suċċessivi tal-PAK. It-Trattat ta' Lisbona jikkwalifika l-agrikoltura bħala kompetenza komuni bejn l-UE u l-Istati Membri tagħha. Madanakollu, huwa ovvju li prattikament l-oqsma kollha tal-attività agrikola u l-attivitajiet anċillari tal-bidu u tat-tmiem tal-katina ġew irregolati fuq il-livell tal-UE. Dan ifisser li, b'mod predominanti, il-leġiżlazzjoni hija rwol għall-istituzzjonijiet tal-Unjoni Ewropea. Il-proposta għandha l-għamla ta' Regolament tal-Parlament Ewropew u tal-Kunsill. Mezzi oħrajn ma jkunux xierqa għax l-għanijiet tal-miżura jistgħu jintlaħqu bl-aktar mod effiċjenti b'rekwiżiti armonizzati bis-sħiħ madwar l-Unjoni, li jiżgura moviment liberu tal-materjal riproduttiv tal-pjanti. 4. L-IMPLIKAZZJONI BAĠITARJA L-approprjazzjonijiet finanzjarji għall-implimentazzjoni tar-Regolament sal-31 ta' Diċembru 2020 qed jiġu ppreżentati fir-Regolament dwar l-istabbiliment ta' dispożizzjonijiet għall-ġestjoni tan-nefqa relatata mal-katina alimentari, is-saħħa tal-annimali u l-benesseri tal-annimali, u relatata mas-saħħa tal-pjanti u l-materjal riproduttiv tal-pjanti. 5. ELEMENTI FAKULTATTIVI 2013/0137 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-produzzjoni u d-disponibbiltà fis-suq ta' materjal riproduttiv tal-pjanti (il-liġi tal-materjal riproduttiv tal-pjanti) (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Wara li kkunsidraw l-opinjoni tal-Kumitat tar-Reġjuni, Filwaqt li jaġixxu skont il-proċedura leġiżlattiva ordinarja[1], Billi: (1) Dawn id-Direttivi stabbilixxew regoli għall-produzzjoni u l-kummerċjalizzazzjoni ta' żerriegħa u materjal għall-proprogazzjoni tal-għelejjel, ħxejjex, dwieli, pjanti tal-frott, materjal riproduttiv tal-foresti u pjanti ornamentali: (a) Id-Direttiva tal-Kunsill 66/401/KEE tal-14 ta' Ġunju 1966 dwar it-tqegħid fis-suq ta' żerriegħa ta' pjanti tal-għalf[2]; (b) Id-Direttiva tal-Kunsill 66/402/KEE tal-14 ta' Ġunju 1966 dwar il-marketing taż-żerriegħa tal-ġwież[3]; (c) Id-Direttiva tal-Kunsill 68/193/KEE tad-9 ta' April 1968 dwar il-marketing ta' materjal għall-propagazzjoni veġetattiva tad-dielja[4]; (d) Id-Direttiva tal-Kunsill 98/56/KE tal-20 ta' Lulju 1998 dwar il-marketing tal-materjali tal-propagazzjoni tal-pjanti ornamentali[5]; (e) Id-Direttiva tal-Kunsill 1999/105/KE tat-22 ta' Diċembru 1999 dwar il-marketing ta' materjali riproduttivi tal-foresti[6]; (f) Id-Direttiva tal-Kunsill 2002/53/KE tat-13 ta' Ġunju 2002 dwar il-varjetajiet komuni ta' katalgi ta' speċi ta' pjanti agrikoli[7]; (g) Id-Direttiva tal-Kunsill 2002/54/KE tat-13 ta' Ġunju 2002 dwar il-bejgħ fis-suq ta' żerriegħa tal-pitravi[8]; (h) Id-Direttiva tal-Kunsill 2002/55/KE tat-13 ta' Ġunju 2002 dwar il-marketing ta' żrieragħ tal-ħxejjex[9]; (i) Id-Direttiva tal-Kunsill 2002/56/KE tat-13 ta' Ġunju 2002 dwar il-bejgħ fis-suq tal-patata taż-żerriegħa[10]; (j) Id-Direttiva tal-Kunsill 2002/57/KE tat-13 ta' Ġunju 2002 fuq il-marketing taż-żerriegħa ta' pjanti taż-żejt u tal-fibra[11]; (k) Id-Direttiva tal-Kunsill 2008/72/KEE tal-15 ta' Lulju 2008 dwar it-tqegħid fis-suq ta' ħxejjex ta' propagazzjoni u materjal taż-żrigħ, barra ż-żerriegħa[12]; (l) Id-Direttiva tal-Kunsill 2008/90/KE tad-29 ta' Settembru 2008 dwar il-kummerċjalizzazzjoni tal-materjal tal-propagazzjoni tal-pjanti tal-frott u tal-pjanti tal-frott maħsuba għall-produzzjoni tal-frott[13]. (2) L-għan bażiku ta' dawn id-Direttivi huwa produzzjoni agrikola, ortikulturali u forestrali sostenibbli. Sabiex tkun żgurata l-produttività, is-saħħa, il-kwalità u d-diversità tal-materjal riproduttiv tal-pjanti huma ferm importanti għall-agrikoltura, l-ortikultura, is-sigurtà tal-ikel u l-għalf u l-ekonomija inġenerali. Barra minn hekk biex tiżgura s-sostenibbiltà, il-leġiżlazzjoni għandha tqis il-bżonn li jintlaħqu l-aspettattivi tal-konsumaturi, ħalli tkun żgurata l-adattabbiltà tal-produzzjoni għal bosta kundizzjonijiet agrikoli, ortikulturali u ambjentali differenti, jintlaqgħu l-isfidi tat-tibdil fil-klima u jiżdied il-ħarsien tal-agribijodiversità. (3) L-evoluzzjoni tal-oqsma tal-agrikoltura, ortikultura, il-forestrija, it-tnissil tal-pjanti u d-disponibbiltà fis-suq ta' materjal riproduttiv tal-pjanti wriet li l-leġiżlazzjoni jeħtieġ li tiġi ssimplifikata u adattata aktar għall-iżviluppi fis-settur. Għalhekk, dawn id-Direttivi għandhom jinbidlu b'Regolament wieħed dwar il-produzzjoni, bil-ħsieb ta' disponibbiltà fis-suq, u d-disponibbiltà fis-suq ta' materjal riproduttiv tal-pjanti fl-Unjoni. (4) Il-materjal riproduttiv tal-pjanti għandu jingħata definizzjoni b'mod komprensiv, inklużi l-pjanti kollha li jistgħu jew maħsuba biex jipproduċu (u anki jirriproduċu f'xi stadju aktar tard tal-produzzjoni) pjanti sħaħ. Għalhekk dan ir-Regolament għandu jkopri żerriegħa, kif ukoll kull forma oħra tal-pjanti f'kull stadju tat-tkabbir, li jistgħu jew maħsuba biex jipproduċu pjanti sħaħ. (5) Dan ir-Regolament għandu jkopri wkoll materjal riproduttiv tal-pjanti li jintuża għall-produzzjoni ta' materja prima agrikola maħsuba għal finijiet industrijali, peress li dan il-materjal jirrappreżenta parti kbira ta' bosta setturi u għandu jissodisfa ċerti standards tal-kwalità. (6) Sabiex jinstab il-kamp ta' applikazzjoni tal-bosta dispożizzjonijiet ta' dan ir-Regolament, hemm bżonn li ssir definizzjoni ta' "operatur professjonist" u "disponibbiltà fis-suq". B'mod partikolari, fid-dawl tal-iżviluppi fil-kummerċjalizzazzjoni tas-suq, id-definizzjoni ta' "disponibbiltà fis-suq" għandha tkun wiesgħa kemm jista' jkun biex tiżgura kull forma ta' tranżazzjoni ta' materjal riproduttiv tal-pjanti. Id-definizzjoni għandha tinkludi fost l-oħrajn persuni li jbigħu b'kuntratti mill-bogħod (eż. b'mod elettroniku) u persuni li jiġbru materjal bażiku tal-foresti. (7) Minħabba l-bżonnijiet tal-produtturi u r-rekwiżiti għall-flessibbiltà u l-proporzjonalità, dan ir-Regolament ma għandux japplika għal materjal riproduttiv tal-pjanti maħsub biss għall-finijiet ta' ttestjar, xjentifiċi u ta' tnissil, għal banek tal-ġeni, organizzazzjoni jew netwerks li jpartu jew jikkonservaw ir-riżorsi ġenetiċi (inkluż il-konservazzjoni fl-azjenda agrikola), jew biex issir riproduzzjoni tal-materjal impartat bejn żewġ persuni li mhumiex operaturi profesjonisti. (8) Id-Direttiva tal-Parlament Ewropew u tal-Kunsill 94/62/KE tal-20 ta' Diċembru 1994 dwar l-imballaġġ u l-iskart mill-imballaġġ[14], ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom[15], id-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament (OMĠ), u li tħassar id-Direttiva tal-Kunsill 90/220/KEE[16], ir-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikat ġenetikament[17], ir-Regolament (KE) Nru 1830/2003 tal-Parlament Ewropew u tal-Kunsill tat-22 ta' Settembru 2003 dwar it-traċċabbiltà u t-tikkettar ta' organiżmi modifikati ġenetikament u t-traċċabbiltà ta' prodotti tal-ikel u għalf manifatturati minn organiżmi modifikati ġenetikament u li jemenda d-Direttiva 2001/18/KE[18] u r-Regolament (UE) Nru …/… [Office of publications, please add number of Regulation on protective measures against pests of plants], għandhom japplikaw ukoll għall-produzzjoni u d-disponibbiltà fis-suq ta' materjal riproduttiv tal-pjanti. (9) Sabiex ikunu żgurati t-trasparenza u kontrolli aktar effettivi fil-produzzjoni u d-disponibbiltà fis-suq ta' materjal riproduttiv tal-pjanti, l-operaturi professjonisti għandhom ikunu rreġistrati. Madanakollu, sabiex jonqos il-piż amministrattiv għall-operaturi professjonisti, billi jitħallew jirreġistraw darba biss f'reġistru wieħed, jixraq li dawn jirreġistraw fir-reġistri pubbliċi stabbiliti mill-Istati Membri skont ir-Regolament (UE) Nru .../... [Office of Publication, please insert number of Regulation on protective measures against pests of plants]. (10) Għandhom jiddaħħlu obbligi bażiċi għall-operaturi professjonisti attivi fil-produzzjoni u d-disponibbiltà fis-suq tal-qasam tal-materjal riproduttiv tal-pjanti sabiex tkun żgurata l-applikazzjoni kif suppoost tar-Regolament. (11) L-esperjenza wriet li l-affidabbiltà u l-kwalità tal-materjal riproduttiv tal-pjanti li jkun sar disponibbli fis-suq jista' jkun f'perikolu meta jkun impossibbli li jiġi traċċat il-materjal riproduttiv li ma jkunx konformi tal-istandards applikabbli. Għalhekk hemm bżonn li tinħoloq sistema komprensiva ta' traċċabbiltà li tippermetti li jsiru tneħħijiet jew li tingħata informazzjoni lill-konsumaturi jew lill-awtoritajiet kompetenti. Għal din ir-raġuni, għandha tkun obbligatorja li jinżammu l-informazzjoni u r-rekords meħtieġa dwar it-trasferimenti minn u lejn utenti professjonisti. Abbażi tal-prinċipju tal-proporzjonalità, din ir-regola ma għandhiex tapplika meta dik il-provvista tkun parti mid-disponibbiltà fis-suq bil-bejgħ bl-imnut. (12) Ċerti ġeneri u speċijiet ta' materjal riproduttiv tal-pjanti għandhom ikunu soġġetti għal rekwiżiti mtejba dwar il-produzzjoni u d-disponibbiltà tagħhom fis-suq minħabba l-importanza ekonomika, sanitarja u ambjentali akbar tagħhom. Din l-importanza għandha tinstab skont il-parti jew il-valur tal-produzzjoni ta' dawk il-ġeneri jew l-ispeċijiet, in-numru ta' operaturi professjonisti jew il-kontenut ta' sustanzi li joħolqu riskju potenzjali għas-saħħa jew għall-ambjent. Il-biċċa l-kbira ta' dawn il-ġeneri jew l-ispeċijiet bħalissa qed jiġu rregolari minn dawk id-Direttivi. Dawn il-ġeneri u l-ispeċijiet għandhom jiddaħħlu f'lista speċifika (minn hawn 'il quddiem: "il-ġeneri u l-ispeċijiet elenkati"). (13) Sabiex tkun żgurata t-trasparenza u l-konsumaturi jkunu jistgħu jagħmlu għażliet infurmati, il-materjal riproduttiv tal-pjanti li jappartjeni għall-ġeneri u l-ispeċijiet elenkati għandu jkun prodott biss jew isir disponibbli fis-suq biss taħt kategoriji definiti minn qabel. Dawn il-kategoriji għandhom jirriflettu livelli tal-kwalità u stadji tal-produzzjoni differenti u jissejħu "materjal prebażiku", "materjal bażiku", "materjal iċċertifikat" u "materjal standard". (14) Sabiex ikunu żgurati l-aktar disponibbiltà wiesgħa possibbli ta' materjal riproduttiv tal-pjanti u l-aktar għażliet possibbli lill-utenti tiegħu, fil-prinċipju l-operaturi professjonisti għandhom ikunu jistgħu jagħmlu disponibbli fis-suq, il-materjal riproduttiv tal-pjanti li jappartjeni għall-ġeneri jew l-ispeċijiet elenkati f'kull kategorija. Madanakollu, sabiex tkun żgurata s-sigurtà tal-ikel u l-għalf, u sabiex jintlaħaq livell għoli ta' identità, kwalità u saħħa tal-materjal riproduttiv tal-pjanti, il-materjal riproduttiv tal-pjanti għandu jsir disponibbli fis-suq bħala materjal standard jekk l-ispejjeż taċ-ċertifikazzjoni jkunu proporzjonati għal dawn l-għanijiet. (15) Il-materjal riproduttiv tal-pjanti li jappartjeni għal varjetajiet b'deskrizzjoni rikonoxxuta uffiċjalment, kif ukoll il-materjal eteroġenju u l-materjal ta' suq niċċa, għandhom ikunu soġġetti għal rekwiżiti minimi. Għaldaqstant, dan il-materjal għandu dejjem jiġi prodott u jsir disponibbli fis-suq biss bħala materjal standard. (16) Sabiex l-utenti jkunu jistgħu jagħmlu għażla infurmata dwar l-identità u l-karattersitċi tiegħu, il-materjal riproduttiv tal-pjanti li jappartjeni għall-ġeneri u l-ispeċijiet elenkati għandu biss ikun prodott jew isir disponibbli fis-suq jekk dan ikun jappartjeni għal varjetajiet irreġistrati fir-reġistri nazzjonali tal-varjetajiet jew fir-reġistru tal-varjetajiet tal-Unjoni. (17) Sabiex titħaffef l-adattament għall-iżviluppi fit-tnissil tal-pjanti, u għal tekniċi ġodda possibbli, materjal riproduttiv tal-pjanti eteroġenju li ma jissodisfax id-definizzjoni ta' varjetà skont it-tifsira ta' dan ir-Regolament, għandu jitħalla jkun prodott jew isir disponibbli fis-suq f'ċerti kundizzjonijiet, mingħajr ma jkun jappartjeni għal varjetà rreġistrata, u anke jekk dan ma jikkonformax mar-rekwiżiti fejn tidħol ir-reġistrazzjoni tal-varjetajiet, fosthom id-distintività, l-uniformità jew l-istabbiltà, jew ir-rekwiżiti dwar il-valur sodisfaċenti għall-kultivazzjoni jew dawk dwar il-valur sostenibbli għall-kultivazzjoni. Ir-reġistrazzjoni ta' dan il-materjal għandha tqis il-kontribuzzjoni biex tiżdied il-varjabbiltàġenetika tal-uċuħ tar-raba', il-bażi tar-riżorsi ġenetiċi u l-bijodiversità fl-Unjoni, kif ukoll għas-sostenibbiltà tal-agrikoltura u għalhekk għall-adattament għat-tibdil fil-klima. Il-metodoloġija għar-reġistrazzjoni għandha tqis partikolarment dawn il-karatteristiċi speċifiċi u għandha tissejjes fuq l-inqas piż possibbli għall-operaturi li jixtiequ jirreġistraw dan il-materjal. Ikun xieraq u proporzjonat li s-salvaġġ (ir-riżoma) ikun eżentat mill-istess rekwiżit, għax dan għandu valur kummerċjali u prattiku sinifikanti għas-setturi fejn jintuża, iżda ħafna drabi ma jissodisfax id-definizzjoni ta' varjetà. (18) Għandhom jiġu stabbiliti regoli għaċ-ċertifikazzjoni tal-materjal riproduttiv tal-pjanti, kif ukoll għall-attivitajiet li għandhom l-għan li jivverifikaw l-affidabbiltà taċ-ċertifikazzjoni fl-istadju ta' wara ċ-ċertifikazzjoni, sabiex ikun żgurat li jiġu ssodisfati r-rekwiżiti applikabbli tal-kwalità. Dawn ir-regoli għandhom jiġu adattati għall-iżviluppi tekniċi u xjentifiċi. (19) Ir-rekwiżiti tal-kwalità u l-iskemi taċ-ċertifikazzjoni għandhom iqisu r-rakkomandazzjonijiet internazzjonali, bħar-Regoli tal-Iskemi taż-Żerriegħa u r-Regolamenti tal-Organizzazzjoni għall-Koperazzjoni u l-Iżvilupp Ekonomiċi (OECD), l-istandards taż-żerriegħa tal-patata tal-Kummissjoni Ekonomika għall-Ewropa tan-Nazzjonijiet Uniti (UNECE) u r-regoli dwar it-teħid tal-kampjuni u t-testijiet tal-Assoċjazzjoni Internazzjonali tat-Testijiet taż-Żerriegħa (ISTA). (20) Minħabba l-limiti stabbiliti għall-preżenza ta' pesti tal-kwalità mir-Regolament (UE) Nru …/… (Office of Publication, please insert number of Regulation on protective measures against pests of plants) dwar miżuri protettivi mill-pesti tal-pjanti[19], jixraq li jiġu stabbiliti proċeduri dettaljati għall-ispezzjoni u l-eżami li jwasslu għal ċertifikazzjoni waħda fejn tidħol il-konformità mar-rekwiżiti adottati skont dan ir-Regolament u r-Regolament (UE) Nru .../… (Office of Publication, please insert number of Regulation on protective measures against pests of plants). (21) Sabiex ikunu żgurati l-purità massima possibbli tal-materjal u l-omoġenità tal-produzzjoni, il-materjal riproduttiv tal-pjanti li jappartjeni għall-ġeneri jew l-ispeċijiet elenkati għandu jitħalla f'lottijiet separati. (22) Fid-dawl tad-diversità tal-materjal riproduttiv tal-pjanti, l-operaturi professjonisti għandu jkollhom l-għażla li jipproduċi jew jagħmlu disponibbli fis-suq materjal riproduttiv tal-pjanti fil-għamla ta' pjanti individwali, pakketti, kontenituri jew qatgħat. (23) Għandhom jiġu adottati regoli għat-tikkettar ta' materjal riproduttiv tal-pjanti tal-ġeneri jew l-ispeċijiet elenkati sabiex tkun żgurata l-identifikazzjoni kif suppost ta' dan il-materjal. Fil-każ ta' materjal tal-kategoriji soġġetti għal ċertifikazzjoni, it-tikketta (minn hawn 'il quddiem: "tikketta uffiċjali") għandhom jagħmluha u jwaħħluha l-operaturi professjonisti awtorizzati u bis-superviżjoni uffiċjali tal-awtoritajiet kompetenti. Madanakollu, u peress li ċerti operaturi professjonisti ma jkollhomx ir-riżorsi biex iwettqu l-attivitajiet taċ-ċertifikazzjoni u joħorġu tikketti uffiċjali, għandu jkun previst li t-tikketti uffiċjali jkunu jistgħu joħorġuhom l-awtoritajiet kompetenti meta jitolbuhom l-operaturi professjonisti. (24) Għall-preservazzjoni tal-ambjent naturali fil-kuntest tal-konservazzjoni tar-riżorsi ġenetiċi, l-aħjar ikun jekk jitħalla jsir taħlit ta' materjal riproduttiv tal-pjanti li jappartjeni għall-ġeneri jew l-ispeċijiet elenkati ma' ġeneri jew speċijiet mhux elenkati. It-taħlitiet għandhom isiru biss jekk il-kompożizzjoni tagħhom hija relatata naturalment ma' ċertu reġjun. Sabiex ikunu żgurati t-trasparenza u kontroll aħjar fejn tidħol il-kwalità tat-taħlitiet ikkonċernati, il-produzzjoni u d-disponibbiltà fis-suq ta' dawn it-taħlitiet għandhom ikunu soġġetti għall-awtorizzazzjoni mill-awtoritajiet kompetenti. (25) Għandhom jiġu adottati regoli għall-importazzjoni lejn l-Unjoni ta' materjal riproduttiv tal-pjanti tal-ġeneri jew l-ispeċijiet elenkati, li jippermettu biss l-importazzjoni ta' materjal riproduttiv tal-pjanti li jissodisfa l-istess rekwiżiti tal-produzzjoni u l-kwalità li għandu l-materjal prodott u disponibbli fis-suq fl-Unjoni. (26) Sabiex tkun żgurata l-flessibbiltà, u titħaffef l-adattament tal-operaturi professjonisti u s-suq għal ċirkostanzi speċifiċi, jew f'każijet ta' diffikultajiet temporanji fil-provvista, jixraq li jkunu previsti ċerti derogi mir-regoli ġenerali ta' dan ir-Regolament. Dawn id-derogi għandhom jingħataw skont kundizzjonijiet speċifiċi sabiex ikunu evitati l-abużi u jkun żgurat li jiġu rrispettati l-finijiet ġenerali ta' dan ir-Regolament. Dawn għandu jkollhom x'jaqsmu ma' materjal riproduttiv tal-pjanti li jappartjenti għal varjetajiet, li r-reġistrazzjoni tiegħu hija pendenti, materjal riproduttiv tal-pjanti li mhux iċċertifikat b'mod finali jew mhux iċċertifikat li jikkonforma mar-rekwiżiti applikabbli tar-raħs. Il-possibbiltà għandha tkun ukoll biex jiġu adottati miżuri ta' emerġenza biex jiġu indirizzati r-riskji għas-saħħa tal-bniedem, l-annimali u l-pjanti, u għall-ambjent. (27) Il-materjal riproduttiv tal-pjanti li ma jkun disponibbli fis-suq biss fi kwantitajiet limitati minn produtturi żgħar ("materjal riproduttiv tal-pjanti ta' suq niċċa") għandu jkun eżentat mir-rekwiżit li jkun jappartjeni għal varjetà rreġistrata. Din id-deroga hija meħtieġa għall-prevenzjoni ta' restizzjonijiet bla bżonn milli jkun disponibbli fis-suq materjal riproduttiv tal-pjanti, li għandu inqas interess kummerċjali, iżda li huwa importanti għas-selezzjoni konservattiva tad-diversità ġenetika. Madanakollu għandu jkun żgurat li din id-deroga ma tintużax sikwit minn firxa wiesgħa ta' operaturi professjonisti iżda jużawha biss l-operaturi professjonisti li ma jifilħux l-ispejjeż u l-piż amministrattiv tar-reġistrazzjoni tal-varjetajiet Dan huwa importanti biex ma jiġu evitati abbużi minn din id-deroga u biex tkun żgurata l-applikazzjoni tar-regoli ta' dan ir-Regolament. Għalhekk, il-materjal ta' suq niċċa, għandu jkun disponibbli biss fis-suq minn operaturi professjonisti li jħaddmu għadd żgħir ta' persuni u b'fatturat annwali żgħir. (28) L-aħjar ikun jekk jiġu organizzati esperimenti temporanji bl-iskop li jinstabu alternattivi aħjar għal xi miżuri adottati għall-ġeneri jew l-ispeċijiet elenkati. Fl-organizzazzjoni ta' dawn l-esperimenti, għandha titqies l-evoluzzjoni ta' tekniki relatati mal-produzzjoni u l-kontroll tal-materjal riproduttiv tal-pjanti. (29) Il-materjal riproduttiv tal-pjanti tal-ġeneri jew l-ispeċijiet elenkati li jiġi esportat lejn pajjiżi terzi għandu jikkonforma mar-regoli tal-materjal riproduttiv tal-pjanti li jkun prodott u jsir disponibbli fis-suq fl-Unjoni, sakemm il-materjal ikkonċernat ma jkunx soġġett għal ftehimiet bilaterali jew multilaterali jew għar-regoli ta' pajjiżi terzi. (30) Ir-rekwiżiti bażiċi għandhom ikunu stabbiliti għal materjal riproduttiv tal-pjanti li ma jkunx jappartjeni għall-ġeneri jew l-ispeċijiet elenkati, sabiex ikunu żgurati standards minimi tal-kwalità u l-identifikazzjoni għall-produzzjoni u d-disponibbiltà tagħhom fis-suq. (31) Sabiex ikun żgurat li kull varjetà jkollha aċċess għar-reġistrazzjoni u hija soġġetta għal regoli u kundizzjonijiet komuni, għandhom jiġu stabbiliti regoli għar-reġistrazzjoni tal-varjetajiet u għandhom japplikaw għal varjetajiet tal-ġeneri jew l-ispeċijiet elenkati kif ukoll għal varjetajiet tal-ispeċijiet mhux elenkati. (32) L-esperjenza s'issa wriet li ċerti nissiela huma interessati jagħmlu l-varjetajiet tagħhom disponibbli fis-suq kollu tal-Unjoni, jew fil-parti l-kbira tiegħu. Għalhekk jixraq li n-nissiela jingħataw l-għażla li jirreġistraw il-varjetajiet tagħhom fir-reġistru nazzjonali tal-varjetajiet jew fir-reġistru tal-varjetajiet tal-Unjoni. Il-kompitu li r-reġistru tal-varjetajiet tal-Unjoni jkun stabbilit, ippubblikat u aġġornat għandu jitħalla f'idejn l-Aġenzija Ewropea tal-Varjetajiet tal-Pjanti (minn hawn 'il quddiem: "l-Aġenzija"), li qabel kienet tissejjaħ "l-Uffiċċju Komunitarju tal-Varjetajiet tal-Pjanti" stabbilit skont l-Artikolu 4 tar-Regolament (KE) Nru 2100/1994 tal-Kunsill, li bħalissa tieħu ħsieb l-għoti tad-drittijiet fuq il-varjetajiet tal-pjanti. Għalhekk l-attivitajiet tal-Aġenzija għandhom ikopru l-aspetti kollha tal-ġestjoni tal-varjetajiet tal-pjanti. (33) Fil-prinċipju, il-varjetajiet għandhom jiġu rreġistrati skont deskrizzjoni uffiċjali li tagħmel l-awtorità kompetenti jew l-Aġenzija. Madanakollu, sabiex jonqos il-piż lill-awtoritajiet kompetenti u lill-Aġenzija u sabiex tkun żgurata l-flessibbiltà, jixraq li tingħata l-possibbiltà li l-eżamijiet meħtieġa biex issir id-deskrizzjoni uffiċjali jkunu jistgħu jagħmluhom ukoll l-applikanti. (34) Apparti r-rekwiżiti bażiċi tar-reġistrazzjoni, il-varjetajiet li jappartjenu għal speċijiet b'importanza partikolari għall-iżvilupp tal-agrikoltura u l-ortikultura fl-Unjoni, għandhom ikunu soġġetti għar-rekwiżiti addizzjonali li jiżguraw valur sodisfaċenti u sostenibbli għall-kultivazzjoni jew l-użu. (35) Ir-rekwiżiti li jiżguraw valur sostenibbli għall-kultivazzjoni għandhom ikunu stabbiliti fil-livell tal-Unjoni sabiex ikun appoġġat l-iżvilupp sostenibbli, jitmexxa t-tnissil tal-pjanti u jiġu ssodisfati d-domandi tan-nissiela, il-produtturi u l-konsumaturi fejn jidħlu dak it-tip ta' żvilupp. Ir-rekwiżiti li jiżguraw valur sodisfaċenti għall-kultivazzjoni u l-użu jistgħu jiżviluppawhom biss l-Istati Membri skont il-kundizzjonijiet agroklimatiċi u agrikoli tagħhom. Għalhekk il-varjetajiet rispettivi għandhom jiġu rreġistrati biss fir-reġistri nazzjonali tal-varjetajiet. Ir-rekwiżiti li jiżguraw valur sodisfaċenti għall-kultivazzjoni u l-użu, għandhom jikkonċernaw il-karatteristiċi tar-rendiment u l-kwalità. Meta l-Istati Membri jiżviluppaw u japplikaw dawn ir-rekwiżiti, dawn għandhom iqisu r-restrizzjonijiet li jikkaratterizzaw prattiċi speċifiċi tal-ġestjoni agrikola. B'mod partikolari, dawn għandhom iqisu kif suppost il-ħtiġijiet speċifiċi tal-irziezet organiċi fejn jidħlu r-reżiljenza u l-kundizzjonijiet b'input żgħir. (36) Fil-kuntest tal-Konvenzjoni dwar id-Diversità Dijoloġika li l-Unjoni hija parti minnha, l-Unjoni impenjat ruħha li żżomm id-diversità ġenetika tal-pjanti kkultivati, u tal-qraba selvaġġi, u li tnaqqas l-erużjoni ġenetika kemm jista' jkun. Dan l-impenn jikkumplimenta l-għan tal-Unjoni li twaqqaf it-telf tal-bijodiversità sal-2020. F'dan il-kuntest, ċerti varjetajiet għandhom jitħallew jiġu prodotti u jsiru disponibbli fis-suq anke jekk ma jikkonformawx mar-rekwiżiti li jikkonċernaw id-distintività, uniformità u l-istabbiltà, sabiex ikunu żgurati l-konservazzjoni u l-użu tagħhom, u għalhekk tgħin għas-sostenibbiltà tal-agrikoltura u l-adattament għat-tibdil fil-klima. Għalhekk, dawn il-varjetajiet għandhom jiġu rreġistrati biss skont deskrizzjoni rikonoxxuta uffiċjalment. (37) Madanakollu, il-varjetajiet irreġistrati abbażi ta' deskrizzjoni rikonoxxuta uffiċjalment għandhom jiġu prodotti fir-reġjun mnejn ikunu tkabbru u ġew adattati minn dejjem, sabiex ikunu żgurati l-awtentiċità tagħhom u l-valur miżjud tagħhom għall-konservazzjoni tad-diversità ġenerika u l-protezzjoni tal-ambjent. Għalhekk dawn għandhom jiddaħħlu biss fir-rreġistri nazzjonali tal-varjetajiet. Għall-istess raġuni, jekk dawn il-varjetajiet kienu saru disponibbli fis-suq u/jew inġabru eżempju mill-banek tal-ġeni, qabel jidħol fis-seħħ dan ir-Regolament jew jekk ilhom li tneħħew mir-reġistru nazzjonali tal-varjetajiet jew mir-reġistru tal-varjetajiet tal-Unjoni, aktar minn ħames snin, fil-każ li dawn ikunu ġew irreġistrati fihom abbażi ta' eżami tekniku għad-distintività, l-uniformità u l-istabbiltà tagħhom. (38) Għandhom jiġu stabbiliti regoli dwar il-proċeduri għar-reġistazzjoni ta' varjetajiet u kloni fir-reġistri nazzjonali tal-varjetajiet sabiex ikunu żgurati kundizzjonijiet uniformi għal kull applikazzjoni u qafas trasparenti għall-partijiet interessati kollha. (39) Ċerti varjetajiet li naturalment huma adattati għall-kundizzjonijiet lokali u reġjonali u mhedda b'erużjoni ġenetika, jew ma għandhomx valur intrinsiku għall-produzzjoni kummerċjali tal-għelejjel iżda ġew żviluppati għat-tkabbir skont kundizzjonijiet partikolari, diġà ġew aċċettati fil-katalgi, listi jew reġistri nazzjonali tal-varjetajiet skont l-Artikolu 3 tad-Direttiva tal-Kummissjoni 2008/62/KE tal-20 ta' Ġunju 2008 li tipprevedi ċerti derogi għall-approvazzjoni ta' razez lokali (tipi partikolari) u varjetajiet agrikoli li huma adattati b'mod naturali għall-kundizzjonijiet lokali u reġjonali u mhedda minn tagħwir ġenetiku, u t-tqegħid fis-suq ta' żerriegħa u patata taż-żerriegħa ta' dawk ir-razez lokali u varjetajiet[20], u skont l-Artikolu 3(1) tad-Direttiva 2009/145/KE tal-Kummissjoni tas-26 ta' Novembru 2009 li tipprevedi ċerti derogi, għall-approvazzjoni ta' razez lokali (tipi partikolari) u varjetajiet tal-ħxejjex tradizzjonalment imkabbra f'lokalitajiet u f'reġjuni partikolari u li huma mhedda minn tagħwir ġenetiku u varjetajiet tal-ħxejjex bla ebda valur intrinsiku għall-produzzjoni kummerċjali tal-għelejjel iżda żviluppati biex jitkabbru f'kundizzjonijiet partikolari u t-tqegħid fis-suq ta' dawk ir-razez lokali u l-varjetajiet[21]. Dawn il-varjetajiet ma kinux soġġetti għal eżami tekniku sħiħa fejn jidħlu d-distintività, l-uniformità jew l-istabbiltà. Għalhekk jixraq li dawn il-varjetajiet jiġu rreġistrati direttament fir-reġistri nazzjonali tal-varjetajiet mingħajr aktar proċedimenti bħall-varjetajiet b'deskrizzjoni rikonoxxuta uffiċjalment. (40) Ir-reġistru tal-varjetajiet tal-Unjoni għandu jinkludi wkoll il-varjetajiet kollha li jkunu ġew irreġistrati fir-reġistri nazzjonali tal-varjetajiet. B'dal-mod, se jkun żgurat li r-reġistru tal-varjetajiet tal-Unjoni jagħti ħarsa ġenerali trasparenti tal-varjetajiet kollha rreġistrati fl-Unjoni. (41) Għandhom jiġu adottati regoli għar-reġistrazzjoni tal-varjetajiet u l-kloni fir-reġistru tal-varjetajiet tal-Unjoni. Għall-finijiet ta' konsistenza, dawn ir-regoli għandhom jixbhu r-regoli dwar ir-reġistrazzjoni fir-reġistri nazzjonali tal-varjetajiet. (42) L-awtoritajiet nazzjonali kompetenti u l-Aġenzija għandhom jitolbu miżata għall-ipproċessar tal-applikazzjonijiet, l-eżamijiet formali u tekniċi, u għal kull sena tal-perjodu tar-reġistrazzjoni. Din hija meħtieġa sabiex tiżgura r-riżorsi meħtieġa għas-sistema ġenerali tar-reġistrazzjoni tal-varjetajiet, u li l-benefiċjarji ewlenin ta' din ir-reġistrazzjoni jġorru l-ispejjeż għall-funzjonament ta' din is-sistema. Ir-regoli li jistabbilixxu dawn il-miżati għandu jistipulahom dan ir-Regolament. (43) Sabiex titħaffef ir-reġistrazzjoni tal-varjetajiet li tgħin fil-ġlieda kontra l-erużjoni ġenetika fl-Unjoni, l-Istati Membri għandhom japplikaw miżata mraħħsa għal varjetajiet b'deskrizzjoni rikonoxxuta uffiċjalment u għal materjal eteroġenju. Dawn il-miżati mraħħsa għandhom ikunu baxxi biżżejjed li ma joħolqux deterrent jew xkiel għad-disponibbiltà fis-suq ta' dawk il-varjetajiet. Sabiex jagħtu appoġġ lil mikrointrapriżi, dawn għandhom jiġu eżentati għalkollox milli jħallsu l-miżati. (44) Sabiex jitħarsu l-interessi kummerċjali u l-proprjetà intellettwali tal-operaturi professjonisti, ir-riżultati tal-eżami u d-deskrizzjoni tal-komponenti ġinealoġiċi għandhom jitqiesu kunfidenzjali, jekk in-nissiel jitlob dan. F'ġieħ it-trasparenza, id-deskrizzjonijiet kollha tal-varjetajiet elenkati fir-reġistri nazzjonali tal-varjetajiet jew fir-reġistru tal-varjetajiet tal-Unjoni għandhom ikunu disponibbli b'mod pubbliku. (45) Il-foresti jkopru żona kbira mill-Unjoni u jaqdu funzjonijiet soċjali, ekonomiċi, ambjentali, ekoloġiċi u kulturali. Għalhekk hemm bżonn approċċi u azzjonijiet speċifiċi għat-tipi differenti ta' foresti, li jqisu l-firxa wiesgħa ta' kundizzjonijiet li jikkaratterizzaw il-foresti fl-Unjoni. (46) Il-materjal riproduttiv tal-foresti ta' speċijiet tas-siġar u ibridi artifiċjali li huwa importanti għall-finijiet forestali, għandu jkun adattat ġenetikament għall-kundizzjonijiet u jkun ta' kwalità għolja. Il-konservazzjoni u t-tkabbir tal-bijodiversità tal-foresti, inkluż id-diversità ġenetika tas-siġar, huma essenzjali għal ġestjoni sostenibbli tal-foresti. (47) Għandhom ikunu stabbiliti rekwiżiti għall-materjal riproduttiv tal-foresti fejn jidħlu materjal bażiku, kategoriji li taħthom il-materjal jista' jkun disponibbli fis-suq, lottijiet, tikkettar, imballaġġ żgħir, sabiex ikunu żgurati standards xierqa tal-kwalità u l-kummerċjalizzazzjoni u sabiex isir adattament għal żviluppi tekniċi u xjentifiċi fis-settur. (48) Sabiex ikunu żgurati l-flessibbiltà u l-adattament għal ċirkostanti partikolari, għandhom jingħataw derogi skont kundizzjonijiet għall-produzzjoni u d-disponibbiltà fis-suq ta' materjal riproduttiv tal-foresti. Dawn id-derogi għandu jkollhom x'jaqsmu mal-possibbiltà li l-Istati Membri jadottaw rekwiżiti aktar stretti, il-każ ta' diffikultajiet temporanji fil-provvista, il-ħtieġa li ż-żerriegħa tkun disponibbli fis-suq malajr, it-twettiq ta' esperimenti temporanji u l-adattament ta' miżuri ta' emerġenza. (49) Sabiex jiġi rrispettat l-interess tal-konservazzjoni u l-użu sostenibbli tar-riżorsi ġenetiċi tal-pjanti tal-foresti, l-Istati Membri għandhom jitħallew jadottaw rekwiżiti aktar stretti għall-materjal riproduttiv tal-foresti li huwa adattat b'mod naturali għall-kundizzjonijiet lokali u reġjonali u mhedded bl-erużjoni ġenetika. (50) L-awtoritajiet kompetenti għandhom jitolbu miżati għar-reġistrazzjoni/approvazzjoni ta' materjal bażiku tal-foresti approvat u għall-ħruġ ta' ċertifikati ewlenin għall-materjal tal-foresti li ġej minn materjal bażiku tal-foresti rreġistrat/approvat. Dawn huma meħtieġa sabiex jiżguraw ir-riżorsi meħtieġa għaċ-ċertifikazzjoni tal-materjal riproduttiv tal-foresti, u li l-benefiċjarji ewlenin ta' din iċ-ċertifikazzjoni jġorru l-ispejjeż rispettivi. Sabiex ikunu appoġġati l-mikrointrapriżi, dawn għandhom jiġu eżentati għalkollox milli jħallsu l-miżati. Ir-regoli dwar dawn il-miżati għandhom jiġu stabbiliti f'dan ir-Regolament, peress li dawn għandhom x'jaqsmu mal-produzzjoni effettiva, ir-reġistrazzjoni u d-disponibbiltà fis-suq ta' materjal riproduttiv tal-foresti. (51) Ir-Regolament (KE) Nru 2100/1994 jeħtieġ jiġi emendat sabiex jinkludi r-reġistrazzjoni tal-varjetajiet fil-missjoni tal-Aġenzija u biex jinbidel it-titlu li kellha qabel ta' "Uffiċċju Komunitarju tal-Varjetajiet tal-Pjanti". (52) Sabiex ikun żgurat li l-Anness ta' dan ir-Regolament ikunu adattati mal-iżviluppi tekniċi u xjentifiċi, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex temenda l-Annessi ta' dan ir-Regolament. (53) Sabiex jiġu segwiti l-iżviluppi tekniċi u ekonomiċi tas-settur, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex telenka l-ġeneri jew l-ispeċijiet li l-materjal riproduttiv tal-pjanti tagħhom ma jistax jitqiegħed fis-suq bħala materjal standard. (54) Sabiex jiġu segwiti l-iżviluppi tekniċi u ekonomiċi tas-settur, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi l-materjal riproduttiv tal-pjanti li jista' jiġi prodott u jsir disponibbli fis-suq mingħajr ma jkun jappartjeni għal varjetà rreġistrata, u r-rekwiżiti għall-produzzjoni u d-disponibbiltà tiegħu fis-suq. (55) Sabiex ikun żgurat li l-materjal riproduttiv tal-pjanti tal-ġeneri jew l-ispeċijiet elenkati, u ċerti tipi ta' materjal riproduttiv tal-foresti, jissodisfa l-ogħla rekwiżiti possibbli tal-identità, l-kwalità u s-saħħa, li jkunu adattati għall-karatteristiċi tal-ġeneri, l-ispeċijiet jew il-kategoriji kkonċernati, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tadotta rekwiżiti tal-produzzjoni u l-kwalità, u skemi taċ-ċertifikazzjoni, għal dawk il-ġeneri jew l-ispeċijiet, u biex tadotta rekwiżiti tal-kwalità għad-disponibbiltà fis-suq ta' partijiet speċifiċi tal-pjanti u stokk għat-tħawwil ta' speċijiet u ibridi artifiċjali tal-materjal riproduttiv tal-foresti. (56) Sabiex ikun żgurat li l-materjal riproduttiv tal-pjanti jkun disponibbli fis-suq skont kundizzjonijiet adattati għall-karatteristiċi speċifiċi ta' ġeneri jew speċijiet partikolari li jkun jappartjeni għalihom, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni fejn jidħlu d-daqs massimu, il-kompożizzjoni u l-identifikazzjoni tal-lottijiet, u r-rekwiżiti dwar il-pakketti ż-żgħar, ta' materjal riproduttiv tal-pjanti li jappartjeni għal ġeneri jew speċijiet partikolari. (57) Sabiex jiġu adattati r-regoli dwar it-tikketti uffiċjali u t-tikketti tal-operaturi mal-karatteristiċi ta' ċerti tipi ta' materjal riproduttiv tal-pjanti, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi regoli addizzjonali dwar it-tikketti għal kategoriji speċifiċi u gruppi oħrajn ta' materjal riproduttiv tal-pjanti, indikazzjonijiet dwar numru tat-tikketta, indikazzjonijiet ta' ġenerazzjonijiet ta' materjal prebażiku, bażiku, iċċertifikat u standard, l-indikazzjoni tat-tipi tal-varjetà inklużi ibridi intraspeċifiċi jew interspeċifiċi, l-indikazzjoni tas-subtaqsimiet ta' kategoriji li jissodisfaw kundizzjonijiet differenti, f'każ ta' taħlitiet, l-indikazzjoni tal-persentaġġ skont il-piż tal-bosta komponenti, skont l-ispeċi u, meta xieraq, skont il-varjetà, u l-indikazzjonijiet dwar l-użu maħsub tal-materjal. (58) Sabiex ikun żgurat li l-operaturi professjonisti jkunu jistgħu jagħtu kif suppost ċertifikazzjoni affidabbli tal-materjal riproduttiv tal-pjanti kkonċernat, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi rekwiżiti aktar dettaljati dwar il-kwalifika ta' operaturi professjonisti u tal-ispetturi li jistgħu jiġu fdati bl-attivitajiet taċ-ċertifikazzjoni, l-adegwatezza tal-proprjetà, id-disponibbiltà ta' tagħmir partikolari li jridu jużaw l-operaturi professjonisti u l-laboratorji. (59) Sabiex ikunu żgurati standards aġġornati għas-superviżjoni uffiċjali taċ-ċertifikazzjoni li jagħmlu l-operaturi li tkun adattata għall-karatteristiċi ta' ġeneri jew speċijiet partikolari, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi rekwiżiti aktar dettaljati dwar il-mod kif l-awtoritajiet kompetenti jridu jagħmlu s-superviżjoni taċ-ċertifikazzjoni. (60) Sabiex ikunu żgurati standards aġġornati għal wara ċertifikazzjoni kif jixraq għall-karatteristiċi ta' ġeneri jew speċijiet partikolari, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi rekwiżiti dwar il-proporzjon ta' kampjuni li jridu jitressqu għat-testijiet u dwar il-proċeduri tat-testijiet. (61) Sabiex ikun żgurat li t-taħlitiet tal-materjal riproduttiv tal-pjanti jiġu prodotti u jsiru disponibbli fis-suq skont ir-rekwiżiti xierqa tal-kwalità skont il-ġeneri jew l-ispeċi, u sabiex ikunu żgurati għażliet informati għall-utenti tagħhom, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tadotta regoli dwar il-produzzjoni u d-disponibbiltà fis-suq ta' taħlitiet ta' materjal riproduttiv tal-pjanti li jappartjeni għal ġeneri jew speċijiet differenti elenkati fl-Anness I, jew varjetajiet differenti ta' dawn il-ġeneri jew speċijiet, u biex tadotta regoli dwar taħlitiet ta' materjal riproduttiv tal-pjanti li jappartjeni għal ġeneri jew speċijiet elenkati fl-Anness I, ma' materjal riproduttiv tal-pjanti li jappartjeni għal ġeneri jew speċijiet mhux elenkati fl-Anness I. (62) Sabiex ikun żgurat li l-materjal riproduttiv tal-pjanti li jappartjeni għal varjetajiet, bir-reġistrazzjoni pendenti, ikun disponibbli fis-suq b'mod trasparenti u sa ċertu limitu biss, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi rekwiżiti dwar it-tikkettar tal-pakketti u l-kwantitajiet awtorizzati massimi li jistgħu jkunu disponibbli fis-suq għal ġeneri jew speċijiet speċifiċi. (63) Sabiex ikun żgurat li l-materjal ta' suq niċċa jkun disponibbli fis-suq b'mod limitat u trasparenti, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi d-daqs massimu tal-pakketti, il-kontenituri jew il-qatgħat, u rekwiżiti dwar it-traċċabbiltà, il-lottijiet u t-tikkettar tal-materjal ta' speċjalizzat ikkonċernat. (64) Huwa importanti li jkun żgurat li l-materjal riproduttiv tal-pjanti mhux iċeertifikat finalment, u ż-żerriegħa mhux konfermata li tikkonforma mar-rekwiżiti tar-raħs, jista' jiġi prodott u jsir disponibbli fis-suq f'kundizzjonijiet partikolari. Għaldaqstant, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi regoli speċifiċi għall-materjal riproduttiv tal-pjanti fejn jidħlu l-pakketti, il-kontenituri u l-qatgħat, regoli dwar pakketti u kontenituri żgħar, it-tikkettar ta' dan il-materjal, it-tul taż-żmien li fih iż-żerriegħa tista' ssir disponibbli fis-suq, u l-kontenut tar-rapporti analitiċi proviżorji dwar il-ġerminazzjoni. (65) Huwa importanti li jkun żgurat li l-materjal riproduttiv tal-pjanti importat minn pajjiżi terzi jkun jissodisfa r-rekwiżiti ta' dan ir-Regolament. Għaldaqstant, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tiddeċiedi liema materjal riproduttiv tal-pjanti ta' ġeneri, speċijiet jew kategoriji speċifiċi li ġie prodott f'pajjiż terz, jew f'żoni partikolari ta' pajjiż terz, jissodisfa rekwiżiti ekwivalenti għal dawk applikabbli għall-materjal riproduttiv tal-pjanti li jiġi prodott u jsir disponibbli fis-suq fl-Unjoni. (66) Sabiex ikun żgurat li l-produzzjoni u d-disponibbiltà fis-suq tal-materjal riproduttiv tal-pjanti ta' ġeneri jew speċijiet partikolari jkunu jagħmlu tajjeb għar-rekwiżiti miżjuda tas-soċjetà fejn jidħlu l-prestazzjoni agrikola tagħhom u l-karatteristiċi tal-kwalità għall-ipproċċessar. Sabiex jiġu segwiti l-iżviluppi tekniċi u ekonomiċi tas-settur, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex telenka l-ġeneri jew l-ispeċijiet b'importanza partikolari għall-iżvilupp sodisfaċenti u sostenibbli tal-agrikoltura fl-Unjoni. (67) Sabiex ikunu żgurati standards aġġornati għar-reġistrazzjoni tal-varjetajiet li tkun adattata għall-karatteristiċi ta' ġeneri jew speċijiet b'importanza partikolari għall-iżvilupp sostenibbli tal-agrikoltura fl-Unjoni, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi regoli għar-reġistrazzjoni tal-varjetajiet ta' dawn il-ġeneri jew speċijiet fejn jidħlu r-reżistenza għall-pesti, il-bżonn inqas li jintużaw riżorsi speċifiċi, il-kontenut anqas ta' sustanzi mhux mixtieqa u l-adattament akbar għal ambjent agroklimatiku diverġenti. (68) Sabiex ikunu żgurati kundizzjonijiet aġġornati għall-adegwatezza ta' denominazzjonijiet tal-varjetajiet f'każijiet partikolari, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi regoli dwar ir-relazzjoni ta' denominazzjonijiet ma' marki kummerċjali, ir-relazzjoni tagħhom ma' indikazzjonijiet ġeografiċi jew denominazzjonijiet ta' oriġini għal prodotti agrikoli, kunsensi bil-miktub ta' detenturi tad-drittijiet ta' qabel biex jitneħħew impedimenti għall-adegwatezza ta' denominazzjoni, kriterji speċifiċi biex jinstab jekk denominazzjoni hix qarrieqa jew tħawwad l-imħuħ, u l-użu ta' denominazzjoni fil-forma ta' kodiċi. (69) Huwa importanti li jkun żgurat li l-materjal riproduttiv tal-pjanti li jappartjenti għal kloni jista' jiġi prodott biss jew isir disponibbli fis-suq biss jekk ikun jissodisfa rekwiżiti partikolari tal-kwalità u tas-saħħa, u jekk jkun jappartjeni għal ġeneri jew speċijiet li għandhom valur partikolari għal setturi partikolari tas-suq. Għaldaqstant, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tadotta rekwiżiti tal-kwalità u tas-saħħa għal kloni ta' ġeneri jew speċijiet partikolari, u biex telenka l-ġeneri jew l-ispeċijiet li għalihom iridu jkunu jappartjenu l-kloni sabiex isiru disponibbli fis-suq. (70) Sabiex ikun żgurat li l-informazzjoni mogħtija fl-applikazzjonijiet għar-reġistrazzjoni tal-varjetajiet tibqa' aġġornata mal-iżviluppi fis-settur, u tkun rilevanti għall-karatteristiċi partikolari tal-varjetajiet li jappartjeni għal dawk il-ġeneri jew l-ispeċijiet, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi x'għandu jiddaħħal iżjed fl-applikazzjoni għal ġeneri jew speċijiet partikolari. (71) Sabiex ikunu żgurati standards aġġornati għall-awditjar tal-Aġenzija u l-awtoritajiet kompetenti tal-proprjetà tal-eżamijiet tekniċi u tal-organizzazzjoni ta' dawn l-eżamijiet, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi regoli dwar dan l-awditjar. (72) Sabiex ikunu żgurati standards aġġornati għall-eżamijiet tekniċi tal-varjetajiet, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi regoli dwar obbligi għall-kwalifika u t-taħriġ tal-persunal tal-awtoritajiet kompetenti u l-applikanti, it-tagħmir meħtieġ biex isir l-eżami tekniku, l-istabbiliment ta' ġabriet ta' referenzi tal-varjetajiet, l-istabbiliment ta' sistemi tal-ġestjoni tal-kwalità, u t-twettiq ta' aktar provi u testijiet fil-laboratorju għal ġeneri jew speċijiet partikolari. (73) Sabiex ikunu żgurati ammonti proporzjonati, ġusti u aġġornati għall-miżati li jridu jħallsu l-applikanti għar-reġistrazzjoni ta' varjetà fir-reġistru tal-varjetajiet tal-Unjoni, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi l-ammont tal-miżati li jrid iħallas l-applikant. (74) Sabiex tkun żgurata sottomissjoni komprensiva tal-informazzjoni għal kategoriji jew speċijiet partikolari ta' materjal riproduttiv tal-foresti, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi kundizzjonijiet li skonthom it-tikketta tal-operatur tiġi ssupplimentata b'dokument ieħor li jagħmel l-operatur professjonist. (75) Sabiex jiġu evitati r-riskji fejn jidħlu l-kwalità u s-saħħa tal-materjal riproduttiv tal-foresti kkonċernat, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni biex tissupplimenta r-rekwiżiti stabbiliti f'dan ir-Regolament dwar il-kloni u t-taħlitiet tal-kloni, billi ssib l-iżjed ammont ta' snin jew l-iżjed ammont ta' gruppi ta' individwi (ramets) li l-approvazzjoni tal-kloni jew tat-taħlitiet tal-kloni għandha tiġi restritta għalih. (76) Sabiex ikun żgurat li l-eżenzjonijiet ta' kwantitajiet żgħar ta' żerriegħa tal-materjal riproduttiv tal-foresti, mir-rekwiżiti tal-informazzjoni dwar il-ġerminazzjoni jew il-vijabbiltà, jiġu applikati b'mod proporzjonat, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi l-kwantitajiet massimi ta' dawn il-kwantitajiet żgħar għal tipi partikolari ta' materjal riproduttiv tal-foresti. (77) Sabiex ikun żgurat li l-elementi tal-ispiża għall-miżati li jitolbu l-awtoritajiet kompetenti għar-reġistrazzjoni ta' materjal bażiku tal-foresti approvat u għall-ħruġ ta' ċertifikati ewlenin ikunu jixirqu l-ħidma li ssir u jiġu aġġornati, is-setgħa li tadotta atti f'konformità mal-Artikolu 290 tat-TFUE għandha tkun iddelegata lill-Kummissjoni biex tistabbilixxi dawn l-elementi. (78) Huwa ta' importanza partikolari li l-Kummissjoni tagħmel il-konsultazzjonijiet xierqa waqt ix-xogħol ta' tħejjija tagħha tal-atti delegati, inkluż fuq il-livell tal-għarfien espert. Il-Kummissjoni, meta tħejji u tfassal atti ddelegati, għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. (79) Il-Kummissjoni għandha tingħata s-setgħat ta' implimentazzjoni sabiex tiżgura kundizzjonijiet uniformi għall-implimentazzjoni tad-dispożizzjonijiet ta' dan ir-Regolament dwar dan li ġej: (a) l-awtorizzazzjoni tal-Istati Membri biex jadottaw rekwiżiti aktar stretti minn dawk adottati skont dan ir-Regolament fejn jidħol il-materjal riproduttiv tal-pjanti tal-ġeneri jew l-ispeċijiet elenkati u l-materjal riproduttiv tal-foresti tal-ispeċijiet u l-ibridi artifiċjali elenkati, (b) l-adozzjoni ta' miżuri ta' emerġenza, (c) l-awtorizzazzjoni tal-Istati Membri biex iħallu għal mhux aktar minn sena l-produzzjoni u d-disponibbiltà fis-suq ta' materjal riproduttiv tal-pjanti li jappartjeni għal varjetà tal-ġeneri jew l-ispeċijiet elenkati li għadha mhix inkluża f'reġistru nazzjonali tal-varjetajiet jew fir-reġistru tal-varjetajiet tal-Unjoni. (d) l-awtorizzazzjoni tal-Istati Membri biex iħallu għal mhux aktar minn sena d-disponibbiltà fis-suq ta' materjal riproduttiv tal-pjanti tal-ġeneri jew l-ispeċijiet elenkati li jikkonforma mar-rekwiżiti aktar baxxi minn dawk adottati skont dan ir-Regolament. (e) l-organizzazzjoni ta' esperimenti temporanji, (f) il-format tar-reġistri nazzjonali tal-varjetajiet u r-reġistru tal-varjetajiet tal-Unjoni, (g) il-format tal-applikazzjoni għar-reġistrazzjoni tal-varjetajiet, (h) il-modalitajiet dwar is-sottomissjoni ta' notifiki dwar ir-reġistrazzjoni tal-varjetajiet, (i) l-għamla tal-listi nazzjonali dwar il-materjal riproduttiv tal-foresti, (j) il-format tan-notifiki biex materjal riproduttiv tal-foresti jiddaħħal fil-lista nazzjonali, u (k) il-format taċ-ċertifikati ewlenin għall-materjal riproduttiv tal-foresti. (80) Dawn is-setgħat ta' implimentazzjoni għandhom ikunu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni. (81) Dan ir-Regolament jirrispetta d-drittijiet fundamentali u josserva l-prinċipji rikonoxxuti b'mod partikolari mill-Karta tad-Drittijiet Fundamentali tal-Unjoni Ewropea u, b'mod partikolari, ir-rispett għall-ħajja privata u tal-familja, id-dritt għall-proprjetà, il-protezzjoni tad-dejta personali, il-libertà tan-negozju u l-libertà tal-arti u x-xjenza. Dan ir-Regolament għandu jiġi applikat mill-Istati Membri b'konformità ma' dawk id-drittijiet u l-prinċipji. (82) Peress li l-għan ta' dan ir-Regolament, jiġifieri li jistabbilixxi regoli dwar il-produzzjoni u d-disponibbiltà fis-suq ta' materjal riproduttiv tal-pjanti biex jiżgura l-kwalità tal-materjal u li l-utenti jagħmlu għażliet infurmati, ma jistax jintlaħaq biżżejjed mill-Istati Membri u għalhekk, minħabba l-effetti, il-kumplessità u l-karattru transfruntier u internazzjonali tiegħu, jista' jintlaħaq aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif inhu stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif inhu stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ biex jintlaħaq dan l-għan. ADOTTAW DAN IR-REGOLAMENT: PARTI I DISPOŻIZZJONIJIET ĠENERALI Artikolu 1 Il-kamp ta' applikazzjoni Dan ir-Regolament jistabbilixxi regoli dwar: (a) il-produzzjoni ta' materjal riproduttiv tal-pjanti, bil-ħsieb li jagħmlu disponibbli fis-suq; (b) id-disponibbiltà fis-suq ta' materjal riproduttiv tal-pjanti. Artikolu 2 Esklużjonijiet Dan ir-Regolament ma għandux japplika għall-materjal riproduttiv tal-pjanti li: (a) hu maħsub biss għall-finijiet ta' ttestjar u xjentifiċi; (b) hu maħsub biss għall-finijiet ta' tħawwil; (c) hu maħsub biss għal, u biex jinżamm minn, banek tal-ġeni, organizzazzjonijiet u netwerks tal-konservazzjoni tar-riżorsi ġenetiċi, jew persuni li jappartjeni għal dawn l-organizzazzjonijiet jew in-netwerks; (d) jitpartat bejn żewġ persuni li ma jkunux operaturi professjonisti. Artikolu 3 Definizzjonijiet Għall-finijiet ta' dan ir-Regolament għandhom japplikaw id-definizzjonijiet li ġejjin: (1) "pjanti" tfisser pjanti kif inhu definit fl-Artikolu 2(1) tar-Regolament (UE) Nru …/… [Office of Publications, please insert number of Regulation on protective measures against pests of plants] dwar miżuri protettivi kontra l-pesti tal-pjanti; (2) "materjal riproduttiv tal-pjanti" tfisser pjanta/i li tista'/jistgħu jew maħsuba biex tipproduċi/ jipproduċi pjanti sħaħ; (3) "pjanta omm" tfisser pjanta identifikata li minnha jittieħed il-materjal riproduttiv tal-pjanti għar-riproduzzjoni ta' pjanti ġodda; (4) "ġerenazzjoni" tfisser grupp ta' pjanti li jiffurmaw stadju wieħed fil-linja tad-dixxendenza tal-pjnati; (5) "disponibbiltà fis-suq" tfisser iż-żamma għall-finijiet ta' bejgħ fl-Unjoni, inkluża l-offerta għall-bejgħ jew għal xi forma oħra ta' trasferiment, u l-bejgħ, id-distribuzzjoni, l-importazzjoni lejn l-Unjoni u l-esportazzjoni minnha, u xi forma oħra ta' trasferiment, sew jekk bi ħlas u sew jekk bla ħlas. (6) "operatur professjonist" tfisser kull persuna fiżika jew ġuridika li tkun qed tagħmel. bħala professjoni, mill-anqas waħda minn dawn l-attivitajiet fejn jidħol il-materjal riproduttiv tal-pjanti: (a) tipproduċi; (b) tnissel; (c) iżżomm; (d) tipprovdi servizzi; (e) tippreserva, inkluż taħżen; u (f) tagħmel disponibbli fis-suq. (7) "awtorità kompetenti" tfisser awtorità kompetenti kif inhu definit fl-Artikolu 2(5) tar-Regolament (UE) Nru .../.... [Office of Publication, please insert number of Regulation on Official Controls]; (8) "orġaniżmu modifikat ġenetikament" tfisser organiżmu modifikat ġenetikament kif inhu definit fl-Artikolu 2(2) tad-Direttiva 2001/18/KE; (9) "materjal riproduttiv tal-foresti" tfisser materjal riproduttiv tal-pjanti maħsub għall-finijiet ta' foresta; (10) "lott" tfisser unità tal-materjal riproduttiv tal-pjanti, li tkun tista' tiġi identifikata mill-omoġenità tal-kompożizzjoni u l-oriġini tagħha. Artikolu 4 Ċirkolazzjoni libera Il-materjal riproduttiv tal-pjanti għandu jkun soġġett għall-ebda restrizzjoni dwar il-produzzjoni u d-disponibbiltà tiegħu fis-suq, ħlief dawk stabbiliti f'dan ir-Regolament, fid-Direttiva 94/62/KE, ir-Regolament (KE) Nru 338/97, id-Direttiva 2001/18/KE, ir-Regolament (KE) Nru 1829/2003, ir-Regolament (KE) Nru 1830/2003, ir-Regolament (UE) No …/… [Office of Publication, please insert number of Regulation on protective measures against pests of plants] u fil-leġiżlazzjoni tal-Unjoni li tillimita l-produzzjoni jew id-disponibbiltà fis-suq ta' speċijiet eżotiċi invażivi. PARTI II L-OPERATURI PROFESSJONISTI Artikolu 5 Ir-reġistri tal-operaturi professjonisti L-operaturi professjonisti għandhom ikunu rreġistrati fir-reġistri msemmija fl-Artikolu 61 tar-Regolament (KE) Nru …/… (Office of Publication, please insert number of Regulation on protective measures against pests of plants) f'konformità mad-dispożizzjonijiet tal-Artikolu 62 ta' dak ir-Regolament. Artikolu 6 Ir-responsabbiltajiet ġenerali tal-operaturi professjonisti L-operaturi professjonisti għandhom jiżguraw li l-materjal riproduttiv tal-pjanti li jiġi prodott u jsir disponibbli fis-suq taħt il-kontroll tagħhom, ikun jissodisfa r-rekwiżiti ta' dan ir-Regolament. Artikolu 7 Ir-responsabbiltajiet speċifiċi tal-operaturi professjonisti li jipproduċu materjal riproduttiv tal-pjanti L-operaturi professjonisti li jipproduċu materjal riproduttiv tal-pjanti għandhom: (a) ikunu disponibbli personalment, jew jaħtru persuna, biex jikkoperaw mal-awtoritajiet kompetenti bl-iskop li jiffaċilitaw il-kontrolli uffiċjali; (b) jidentifikaw u jissorveljaw il-punti kritiċi tal-proċess tal-produzzjoni, jew tad-disponibbiltà fis-suq, li jistgħu jinfluwenzaw il-kwalità tal-materjal riproduttiv tal-pjanti; (c) iżommu rekords tal-monitoraġġ tal-punti kritiċi msemmija fil-punt (b), li għandhom ikunu disponibbli għall-eżami meta titlob l-awtoritajiet kompetenti; (d) jiżguraw li l-lottijiet jibqgħu jistgħu jiġu identifikati b'mod separat; (e) iżommu informazzjoni aġġornata dwar il-proprjetà u postijiet oħra għall-produzzjoni ta' materjal riproduttiv tal-pjanti; (f) jiżguraw li l-awtoritajiet kompetenti għandhom aċċess għall-proprjetà tal-produzzjoni, inkluż il-proprjetà u l-għelieqi ta' partijiet kontraenti terzi, u għar-rekords tal-monitoraġġ u kull dokument relatat. (g) jieħdu miżuri, meta xieraq, biex tinżamm l-identità tal-materjal riproduttiv tal-pjanti skont ir-rekwiżiti applikabbli ta' dan ir-Regolament; (h) jagħmlu disponibbli lill-awtoritajiet kompetenti, meta jintalbu, kull kuntratt ma' partijiet terzi. Artikolu 8 It-traċċabbiltà 1. L-operaturi professjonisti għandhom jiżguraw li l-materjal riproduttiv tal-pjanti jkun traċċabbli f'kull stadju tal-produzzjoni u d-disponibbiltà fis-suq. 2. Għall-fini tal-paragrafu 1, l-operaturi professjonisti għandhom iżommu informazzjoni li biha jkunu jistgħu jidentifikaw l-operaturi professjonisti, li fornewhom bil-materjal riproduttiv tal-pjanti, u l-materjal ikkonċernat. Meta jintalbu, dawn għandhom jagħmlu din l-informazzjoni disponibbli lill-awtorità kompetenti. 3. Għall-fini tal-paragrafu 1, l-operaturi professjonisti għandhom iżommu informazzjoni li biha jkunu jistgħu jidentifikaw il-persuni li lihom ikunu fornew bil-materjal riproduttiv tal-pjanti u l-materjal ikkonċernat, sakemm il-materjal ma jkunx ġie fornut bil-bejgħ bl-imnut. Meta jintalbu, dawn għandhom jagħmlu din l-informazzjoni disponibbli lill-awtorità kompetenti. 4. Fil-każ tal-materjal riproduttiv tal-pjanti, li mhux materjal riproduttiv tal-foresti, l-operaturi professjonisti għandhom iżommu rekords tal-materjal riproduttiv tal-pjanti msemmi fil-paragrafi 2 u 3 għal tliet snin wara li dan il-materjal ikun ġie fornut lilhom jew ikunu fornewh huma rispettivament. Fil-każ tal-materjal riproduttiv tal-foresti, il-perjodu rispettiv għandu jkun għaxar snin. PARTI III – IL-MATERJAL RIPRODUTTIV TAL-PJANTI LI MHUX MATERJAL RIPRODUTTIV TAL-FORESTI TITOLU I Dispożizzjonijiet ġenerali Artikolu 9 Il-kamp ta' applikazzjoni Din il-Parti għandha tapplika għall-produzzjoni, bil-ħsieb ta' disponibbiltà fis-suq, u d-disponibbiltà fis-suq ta' materjal riproduttiv tal-pjanti li mhux materjal riproduttiv tal-foresti. Artikolu 10 Definizzjonijiet Għall-finijiet ta' din il-Parti għandhom japplikaw id-definizzjonijiet li ġejjin: (1) "varjetà" tfisser il-ġbir ta' pjanti fi grupp tassoniku botaniku wieħed tal-inqas grad magħruf, li jissodisfa kull rekwiżit li ġej: (a) hu definit bl-espressjoni tal-karatteristiċi li ġejjin minn ġenotip stabbilit jew taħlita ta' ġenotipi; (b) huwa distint minn gruppi oħra ta' pjanti bl-espressjoni ta' mill-anqas wieħed mill-karatteristiċi msemmija fil-punt (a); u (c) huwa meqjus bħala unità fejn tidħol l-adegwatezza tiegħu li jiġi riprodott mingħajr tibdil; (2) "deskrizzjoni uffiċjali" tfisser deskrizzjoni ta' varjetà li għamlitha awtorità kompetenti, li tkun tinkludi l-karatteristiċi speċifiċi tal-varjetà u li tagħmel il-varjetà identifikabbli billi jiġu eżaminati d-distintività, l-uniformità u l-istabbiltà tagħha; (3) "deskrizzjoni rikonoxxuta uffiċjalment" tfisser deskrizzjoni ta' varjetà, li tirrikonoxxiha awtorità kompetenti, li tkun tinkludi l-karatteristiċi speċifiċi tal-varjetà, li tagħmilha identifikabbli u li nkisbet b'mezzi oħrajn li mhumiex l-eżami tad-distintività, l-uniformità u l-istabbiltà tal-varjetà skont ir-regoli applikabbli meta tiġi rreġistrata din il-varjetà skont l-Artikolu 79; (4) "klonu" tfisser wild individwali, li oriġinarjament ġej minn pjanta oħra b'riproduzzjoni veġetattiva, li jibqa' identiku ġenetikament għal dan tal-aħħar; (5) "selezzjoni konservattiva tal-varjetajiet" tfisser l-azzjonijiet li jiżguraw li varjetà tibqa' konsistenti mad-deskrizzjoni tagħha; (6) "materjal prebażiku" tfisser materjal riproduttiv tal-pjanti li qiegħed fl-ewwel stadju tal-produzzjoni u hu maħsub għall-produzzjoni ta' kategoriji oħra tal-materjal riproduttiv tal-pjanti; (7) "materjal bażiku" tfisser materjal riproduttiv tal-pjanti li jkun ġie prodott mill-materjal prebażiku, u hu maħsub għall-produzzjoni ta' materjal iċċertifikat; (8) "materjal iċċertifikat" tfisser materjal riproduttiv tal-pjanti li jkun ġie prodott mill-materjal prebażiku jew mill-materjal bażiku; (9) "materjal standard" tfisser materjal riproduttiv tal-pjanti li mhux materjal prebażiku, bażiku jew iċċertifikat; (10) "kategorija" tfisser materjal prebażiku, materjal bażiku, materjal iċċertifikat jew materjal standard; TITOLU II Il-produzzjoni u d-disponibbiltà fis-suq tal-materjal riproduttiv tal-pjanti li jkun jappartjeni għall-ġeneri u l-ispeċijiet elenkati fl-Anness I KAPITOLU I Dispożizzjonijiet Introduttorji Artikolu 11 Il-kamp ta' applikazzjoni 1. Dan it-Titolu għandu japplika għall-produzzjoni u d-disponibbiltà fis-suq tal-materjal riproduttiv tal-pjanti li jappartjeni għal ġeneri u speċijiet konformi ma' wieħed jew bosta mill-kriterji li ġejjin: (a) ikunu jirrappreżentaw parti sinifikanti mill-produzzjoni; (b) ikunu jirrappreżentaw valur sinifikanti tal-produzzjoni; (c) jiġu prodotti jew isiru disponibbli fis-suq minn għadd sinifikanti ta' operaturi professjonisti fl-Unjoni (d) ikun fihom sustanzi li, għall-użi kollha jew għal użi partikolari, iridu jkunu soġġetti għal regoli dwar il-protezzjoni tas-saħħa tal-bniedem u l-annimali u tal-ambjent. 2. Il-ġeneri u l-ispeċijiet imsemmija fil-paragrafu 1 huma elenkati fl-Anness I. 3. Il-Kummissjoni għandu jkollha s-setgħa tadotta atti delegati skont l-Artikolu 140, li jemendaw l-Anness I sabiex jadattawh għall-iżviluppi fl-għarfien tekniku, fl-għarfien xjentifiku u fid-dejta ekonomika. 4. Dan it-tilu għandu japplika għas-salvaġġ u partijiet oħra tal-pjanti (minn hawn 'il quddiem: "is-salvaġġ"), li jkunu jappartjenu għal ġeneri u speċijiet mhux elenkati fl-Anness I, jekk il-materjal ta' wieħed mill-ġeneri jew l-ispeċijiet elenkati fl-Anness I, jew l-ibridi tagħhom, ikun tlaqqam minnhom Artikolu 12 Il-kategoriji tal-materjal riproduttiv tal-pjanti 1. Il-materjal riproduttiv tal-pjanti jista' biss jiġi prodott u jsir disponibbli fis-suq, taħt waħda mill-kategoriji li ġejjin: (a) materjal prebażiku, (b) materjal bażiku, (c) materjal iċċertifikat, (d) materjal standard. 2. Il-materjal riproduttiv tal-pjanti ma jistax jiġi prodott jew isir disponibbli fis-suq bħala materjal standard, jekk dan ikun jappartjeni għal ġeneri jew speċijiet li għalihom l-ispejjeż u l-attivitajiet taċ-ċertifikazzjoni meħtieġa biex jiġi prodott u jsir disponibbli fis-suq materjal riproduttiv tal-pjanti bħala materjal prebażiku, bażiku u ċċertifikat, ikunu proporzjonati: (a) għall-fini li tkun żgurata s-sigurtà tal-ikel u l-għalf; u (b) għal-livell ogħla ta' identità, saħħa u kwalità tal-materjal riproduttiv tal-pjanti li jkun ġej meta jiġu ssodisfati r-rekwiżiti għal materjal prebażiku, bażiku u ċċertifikat, meta mqabbla ma' dawk għal materjal standard. 3. Il-Kummissjoni għandu jkollha s-setgħa tadotta atti delegati skont l-Artikolu 140, li jelenkaw il-ġeneri jew l-ispeċijiet li l-materjal riproduttiv tal-pjanti tagħhom ma jistax jitqiegħed fis-suq bħala materjal standard, kif jissemma fil-paragrafu 2. 4. B'deroga mill-paragrafu 2 u 3, il-materjal riproduttiv tal-pjanti għandu jiġi prodott biss u jsir disponibbli fis-suq biss bħala materjal standard jekk ikun japplika xi wieħed jew bosta mill-każijiet li ġejjin: (a) dan ikun jappartjeni għal varjetà b'deskrizzjoni rikonoxxuta uffiċjalment; (b) dan ikun materjal eteroġenju skont it-tifsira tal-Artikolu 14(3); (c) dan ikun materjal ta' suq niċċa skont it-tifsira tal-Artikolu 36(1). KAPITOLU II Ir-rekwiżiti għall-produzzjoni u d-disponibbiltà fis-suq Taqsima 1 Lista tar-rekwiżiti Artikolu 13 Il-produzzjoni u d-disponibbiltà fis-suq ta' materjal prebażiku, bażiku, iċċertifikat u standard 1. Il-materjal riproduttiv tal-pjanti li jiġi prodott u jsir disponibbli fis-suq għandu jikkonforma ma': (a) ir-rekwiżiti tar-reġistrazzjoni stabbiliti fit-Taqsima 2; (b) ir-rekwiżiti tal-produzzjoni u l-kwalità stabbiliti fit-Taqsima 3 għall-kategorija rilevanti; (c) ir-rekwiżiti amministrattivi stabbiliti fit-Taqsima 4; (d) ir-rekwiżiti tal-identifikazzjoni, u fejn applikabbli, taċ-ċertifikazzjoni stabbiliti fit-Taqsima 5. 2. Il-paragrafu 1(b) ma għandux japplika għar-rekwiżiti tal-produzzjoni tal-materjal riproduttiv tal-pjanti kif jissemma fl-Artikolu 14(3) u l-Artikolu 36. Artikolu 14 Ir-rekwiżit li jrid ikun jappartjeni għal varjetajiet reġistrati 1. Il-materjal riproduttiv tal-pjanti jista' jiġi prodott u jsir disponibbli fis-suq biss jekk dan jappartjeni għal varjetà rreġistrata f'reġistru nazzjonali tal-varjetajiet imsemmi fl-Artikolu 51 jew fir-reġistru tal-varjetajiet tal-Unjoni msemmi fl-Artikolu 52. 2. B'deroga mill-paragrafu 1 ta' dan l-Artikolu, is-salvaġġ jista' jiġi prodott u jsir disponibbli fis-suq mingħajr ma jkun jappartjeni għal varjetà rreġistrata f'reġistru nazzjonali tal-varjetajiet jew fir-reġistru tal-varjetajiet tal-Unjoni. 3. Il-Kummissjoni għandu jkollha s-setgħa tadotta atti delegati skont l-Artikolu 140, li jistabbilixxu li b'deroga mill-paragrafu 1 ta' dan l-Artikolu, il-materjal riproduttiv tal-pjanti jista' jiġi prodott u jsir disponibbli fis-suq mingħajr ma jkun jappartjeni għal varjetà skont it-tifsira tal-punt (1) tal-Artikolu 10 (minn hawn 'il quddiem: "materjal eteroġenju") u li ma jissodisfax ir-rekwiżiti tad-distintività, l-uniformità u l-istabbiltà stabbiliti fl-Artikoli 60, 61 u 62 u l-valur sodisfaċenti għall-kultivazzjoni u/jew l-użu jew il-valur sostenibbli għall-kultivazzjoni u/jew l-użu kif stabbilit fl-Artikoli 58 u 59. Għall-materjal eteroġenju, dawk l-atti delegati jistgħu jistabbilixxu wieħed jew bosta milli ġejjin: (a) regoli dwar it-tikkettar u l-imballaġġ; (b) regoli dwar id-deskrizzjoni tal-materjal, inkluż il-metodi tat-tnissil u l-materjal ġenitur użat, id-deskrizzjoni tal-iskema tal-produzzjoni għall-materjal riproduttiv tal-pjanti u d-disponibbiltà tal-kampjuni standard; (c) regoli dwar l-informazzjoni u l-kampjuni tal-produzzjoni li jridu jżommu l-operaturi professjonisti u s-selezzjoni konservattiva tal-materjal; (d) l-istabbiliment mill-awtoritajiet kompetenti ta' reġistri għall-materjal eteroġenju, il-modalitajiet għar-reġistrazzjoni u l-kontenut ta' dawn ir-reġistri; (e) l-istabbiliment ta' miżati, u elementi tal-ispiża għall-kalkolu ta' dawn il-miżati, fejn tidħol ir-reġistrazzjoni tal-materjal eteroġenju msemmi fil-punt (d) b'tali mod li jkun żgurat li l-miżata ma xxekkilx ir-reġistrazzjoni tal-materjal eteroġenju kkonċernat. Dawn l-atti delegati għandhom jiġu adottati sa [Office of Publications, please insert date of application of this Regulation…]. Dawn jistgħu jiġu adottati għal kull ġeneru jew speċi partikolari. Artikolu 15 Ir-rekwiżit li jrid ikun jappartjeni għal kloni reġistrati Il-materjal riproduttiv tal-pjanti li jappartjeni għal klonu jista' jiġi prodott u jsir disponibbli fis-suq biss jekk dak il-klonu jkun irreġistrat f'reġistru nazzjonali tal-varjetajiet imsemmi fl-Artikolu 51 jew fir-reġistru tal-varjetajiet tal-Unjoni msemmi fl-Artikolu 52. Taqsima 2 Ir-rekwiżiti tal-produzzjoni u l-kwalità Artikolu 16 Ir-rekwiżiti tal-produzzjoni u l-kwalità għall-materjal riproduttiv tal-pjanti 1. Il-materjal riproduttiv tal-pjanti għandu jiġi prodott skont ir-rekwiżiti tal-produzzjoni stabbiliti fil-Parti A tal-Anness II u għandu jsir disponibbli fis-suq biss jekk dan ikun jissodisfa r-rekwiżiti tal-kwalità stabbiliti fil-Parti B tal-Anness II. 2. Il-Kummissjoni għandu jkollha s-setgħa tadotta atti delegati skont l-Artikolu 140, li jissupplimentaw ir-rekwiżiti msemmija fil-paragrafu 1. Meta jixraq, dawn l-atti delegati jistgħu jispeċifikaw dawk ir-rekwiżiti stabbiliti fil-Parti D tal-Anness II. 3. Dawn l-atti delegati għandhom iqisu r-rakkomandazzjonijiet standard tekniċi u xjentifiċi internazzjonali rilevanti: (a) ir-Regoli tal-Iskemi taż-Żerriegħa u r-Regolamenti tal-Organizzazzjoni għall-Koperazzjoni u l-Iżvilupp Ekonomiċi (minn hawn 'il quddiem: "OECD"); (b) l-istandards tal-patata taż-żerriegħa tal-Kummissjoni Ekonomika għall-Ewropa tan-Nazzjonijiet Uniti (minn hawn 'il quddiem: "UNECE"); (c) ir-regoli dwar it-teħid tal-kampjuni u t-testijiet tal-Assoċjazzjoni Internazzjonali tat-Testijiet taż-Żerriegħa (minn hawn 'il quddiem "ISTA"); u (d) ir-regoli tal-Organizzazzjoni Ewropea u Mediterranja għall-Protezzjoni tal-Pjanti (EPPO). 4. Il-Kummissjoni għandu jkollha s-setgħa li tadotta atti delegati skont l-Artikolu 140 li jemendaw il-Parti A u l-Parti B tal-Anness II biex jadattawhom għall-iżviluppi tekniċi u xjentifiċi. Taqsima 3 Ir-rekwiżiti amministrattivi Artikolu 17 Lottijiet 1. Il-materjal riproduttiv tal-pjanti għandu jsir disponibbli fis-suq f'lottijiet. Dawn il-lottijiet għandhom ikunu omoġenji biżżejjed u identifikati bħala distinti minn lottijiet oħra tal-materjal riproduttiv tal-pjanti. 2. Waqt l-ipproċessar, l-ippakkjar, il-ħażna, it-trasport jew it-twassil, il-lottijiet tal-materjal riproduttiv tal-pjanti ta' oriġini differenti jistgħu jingħaqdu f'lott ġdid. F'dan il-każ, l-operaturi professjonisti għandhom iżommu rekords li jkunu jinkludu dejta dwar l-oriġini tal-komponenti individwali tal-lott il-ġdid. 3. Waqt l-ipproċessar, l-ippakkjar, il-ħażna, it-trasport jew it-twassil, il-lottijiet tal-materjal riproduttiv tal-pjanti jistgħu jinqasmu f'żewġ lottijiet jew aktar. F'dan il-każ, l-operaturi professjonisti għandhom iżommu rekords dwar l-oriġini tal-lottijiet il-ġodda. 4. Il-Kummissjoni għandu jkollha s-setgħa li tadotta atti delegati, skont l-Artikolu 140, li jistabbilixxu regoli addizzjonali għal ġeneri jew speċijiet partikolari fir-rigward ta' wieħed jew aktar minn dawn l-elementi li ġejjin: (a) id-daqs massimu tal-lottijiet sabiex tiżgura omoġenità tal-materjal riproduttiv tal-pjanti kkonċernat; (b) il-kompożizzjoni tal-lottijiet sabiex tiżgura li tinżamm l-identità tal-materjal riproduttiv tal-pjanti kkonċernat; (c) l-identifikazzjoni tal-lottijiet sabiex tiżgura t-traċċabbiltà tal-materjal riproduttiv tal-pjanti kkonċernat. Artikolu 18 Pakketti, kontenituri u qatgħat, u regoli dwar pakketti u kontenituri żgħar 1. Il-materjal riproduttiv tal-pjanti għandu jsir disponibbli fis-suq bħala pjanti individwali, jew f'pakketti, kontenituri jew qatgħat. 2. Il-pakketti u l-kontenituri għandhom jingħalqu b'tali mod li ma jkunux jistgħu jinfetħu mingħajr ma jinkiser l-għeluq u, fil-każ tal-imballaġġ, mingħajr sinjali ta' tbagħbis. 3. Il-qatgħat għandhom jinqaflu b'tali mod li materjal li jifforma l-partijiet tal-qatgħat ma jkunx jista' jinqasam mingħajr ma ssir ħsara lill-qafla jew lill-qfieli. 4. Il-Kummissjoni għandha tingħata s-setgħa li tadotta atti delegati, skont l-Artikolu 140, li jistabbilixxu regoli dwar ġeneri jew speċijiet speċifiċi li jkollhom x'jaqsmu ma' wieħed jew aktar mill-elementi li ġejjin: (a) l-għeluq, inkluż l-issiġillar jew l-issiġillar mill-ġdid, ta' pakketti, kontenituri jew qatgħat biex tkun żgurata l-identità tal-materjal riproduttiv tal-pjanti kkonċernat u jkun evitat taħlit bla kontroll tal-lottijiet; (b) l-istabbiliment ta' rekwiżit li materjal riproduttiv tal-pjanti jrid ikun disponibbli fis-suq biss f'pakketti, kontenituri jew qatgħat sabiex titħaffef it-traċċabbiltà tal-lottijiet ikkonċernati. 5. Il-Kummissjoni għandu jkollha s-setgħa tadotta atti delegati skont l-Artikolu 140, li jistabbilixxu regoli speċifiċi dwar il-produzzjoni u d-disponibbiltà fis-suq ta' ġeneri jew speċijiet partikolari f'pakketti żgħar, kontenituri żgħar jew qatgħat żgħar. Dawn ir-regoli jista' jkollhom x'jaqsmu ma' wieħed jew aktar mill-elementi li ġejjin: (a) id-daqs u l-volum massimi tal-pakketti żgħar, kontenituri żgħar jew qatgħat żgħar; (b) il-kulur u l-kontenut tat-tikketti, u l-metodi tat-tikkettar, tal-pakketti żgħar, kontenituri żgħar jew qatgħat żgħar; (c) l-eżami tal-pakketti żgħar, kontenituri żgħar jew qatgħat żgħar u l-materjal riproduttiv tal-pjanti li fihom; (d) l-għeluq tal-pakketti żgħar. Taqsima 4 Ir-rekwiżiti taċ-ċertifikazzjoni, l-identifikazzjoni u t-tikkettar Artikolu 19 Iċ-ċertifikazzjoni u l-identifikazzjoni tal-materjal prebażiku, bażiku jew iċċertifikat, u l-identifikazzjoni tal-materjal standard 1. Il-materjal prebażiku, bażiku jew iċċertifikat għandu jiġi ċċertifikat u identifikat permezz ta' tikketta uffiċjali ("tikketta uffiċjali"). 2. It-tikketti uffiċjali għandhom jiċċertifikaw li l-materjal prebażiku, bażiku jew iċċertifikat ikun konformi mar-rekwiżiti rilevanti tal-produzzjoni u l-kwalità kif jissemma fl-Artikolu 16. 3. Iċ-ċertifikazzjoni msemmija fil-paragrafi 1 u 2 għandha tissejjes fuq l-ispezzjonijiet fuq il-post, it-teħid tal-kampjuni u t-testijiet li jsiru skont ir-regoli msemmija fl-Artikolu 20 (minn hawn 'il quddiem: "l-iskemi taċ-ċertifikazzjoni") u mad-dispożizzjonijiet tal-Artikoli 22 sa 26. 4. Il-materjal standard għandu jiġi identifikat mit-tikketta tal-operatur ("tikketta tal-operatur"). 5. It-tikketti tal-operatur għandhom jiċċertifikaw li l-materjal standard ikun konformi mar-rekwiżiti rilevanti kif jissemma fl-Artikolu 16. Artikolu 20 L-iskemi taċ-ċertifikazzjoni 1. L-iskemi taċ-ċertifikazzjoni għall-materjal prebażiku, bażiku jew iċċertifikat huma stabbiliti fil-Parti C tal-Anness II. 2. Il-Kummissjoni għandu jkollha s-setgħa ta